Vita 34 započinje saradnju sa respektabilnim kineskim partnerom\nOsnivanje saksonsko-kineske banke matičnih ćelija\nVita 34 započinje saradnju na polju kliničkih studija sa respektabilnim kineskim partnerom.\nLajpcig, 8. maj 2017. Prvog dana Misije za trgovinu, na čijem čelu je bio ministar za životnu sredinu Tomas Šmit, kompanija Vita 34 AG iz Lajpciga potpisala je važan ugovor u Yinchuanu (Severna Kina). Vita 34 planira saradnju sa kineskom kompanijom AVIC Biology na polju istraživanja i kliničkih studija koje će se odnositi na akreditaciju lekova u Kini i Evropi. Ugovor je potpisan uveče u prisustvu gradonačelnika Baichun Guo-a u gradskoj hali Yinchuan.\nOva saradnja predstavlja drugi kamen temeljac u partnerstvu ovih kompanija. Planirano je unapređenje saradnje kroz rezlizaciju strateškog Saksonsko-kineskog projekta (Joint Venture društva), nakon čega će matične ćelije početi da se skladište u Yinchuanu.\n„Sa zajedničkom tehnologijom društvo će obezbediti banku za skladištenje matičnih ćelija sa najvećim standardima kvaliteta u Kini u budućnosti", rekao je ministar Šmit.\n„Ovaj projekat pokazuje da su stručnost i iskustvo kompanije Vita 34 AG, kao eksperta u oblasti skladištenja matičnih ćelija iz krvi pupčanika, traženi širom sveta. Želim da ova saradnja bude uspešna za oba partnera." Tomas Šmit, ministar za životnu sredinu Nemačke\nVita 34 AG će obezbediti know how za uspostavljanje banke matičnih ćelija iz krvi pupčanika. Pod tim se podrazumevaju kako tehnička podrška, tako i obučavanje kvalifikovanog osoblja u Kini. Dr Andre Gerth, Predsednik Upravnog odbora i direktor Vita 34 AG, na pripremanju ove saradnje radio je prethodne dve godine:\n„Ovo je važan korak za nas na putu ka daljoj internacionalizaciji našeg poslovanja. U kompaniji AVIC Biology smo pronašli kompetentnog partnera za ostvarivanje tako složenog projekta. Kroz saradnju na polju kliničkih studija želimo da razvijemo terapijsko sredstvo bazirano na matičnim ćelijama koje će biti akreditovano u Kini i Evropi."\nAVIC Biology je jedna od vodećih kompanija u Kini specijalizovanih u oblasti istraživanja matičnih ćelija. AVIC Biology Co. Ltd je deo AVIC Capital Co. Ltd., koja je ćerka firma korporacije Aviation Industry Corporation of China.\nOsnivanjem partnerstva sa AVIC Biology Vita 34 AG će sada poslovati u zemlji sa najpopularnijom ekonomijom u svetu i to na jednom od najatraktivnijih tržišta u Aziji.\nVita 34 AG sa sedištem u Leipzigu najveća je i najiskusnija banka matičnih ćelija u zemljama nemačkog govornog područja. Osnovana 1997. ova kompanija se specijalizovala u oblasti skladištenja matičnih ćelija iz krvi i tkiva pupčanika za potrebe preventivne medicinske zaštite i proizvodnje transplantata matičnih ćelija iz krvi pupčanika. Trenutno je u Viti 34 uskladišteno oko 150.000 uzoraka krvi i tkiva pupčanika dece iz Nemačke, drugih evropskih i neevropskih zemalja. Vita 34 je dokazala visok kvalitet svojih prethodno krioprezerviranih preparata matičnih ćelija što pokazuje već 30 primena Vitinih uzoraka do sada.


Vreme 1535 - Grupni portret – Ujedinjena demokratska Srbija: Koalicija sa kormilarom\nMNOGO, A NIŠTA: Srbija 21\nStranke i organizacije okupljene oko UDS-a su izrazito evropski orijentisane i zalažu se za sekularno društvo, suočavanje sa prošlošću, vojvođansku autonomiju itd. Njihova saopštenja, međutim, odišu neinventivnošću i prepuna su repatih fraza, kao da im je neko izradio softver u koji se ubacuju ključne reči, a on potom izbaci tekst saopštenja. Uočljivo je da se izbegava kritika Vučićevog režima, odnosno, ako se to i radi – jer ipak je u pitanju opoziciona lista – onda se to radi blago i "konstruktivno"\nŠaroliki politički predizborni savez pod imenom Ujedinjena demokratska Srbija napravljen je svetlosnom brzinom, bar tako izgleda posmatrajući izvana. Premda se u njoj nalaze raznorazni politički činioci, različitih veličina, različitog političkog iskustva, bez obzira na to što u njoj obitavaju i oni koji su opozicija i oni koji na različite načine čine deo strukture naprednjačke vlasti, ovoj koaliciji nisu bili potrebni meseci pregovaranja i međusobnog nadmudrivanja. Zlobnici će reći da se tajna njihovog brzinskog rađanja krije u dobrim facilitatorima, pa će dodati da su ti facilitatori delegirani iz "spindoktorskih" delova Vučićevog režima. Drugi će, opet, reći da je u pitanju pakt čiji su kumovi predstavnici onog dela međunarodnog kora koji neguje bliske odnose sa vlašću u Srbiji, i kojima se ideja bojkota izbora nikako nije svidela. Predstavnici UDS-a tvrdiće, pak, da ih je okupila ljubav na prvi pogled, što međusobna što ona prema Evropi, evropskim vrednostima, modernizaciji i drugim ključnim rečima naše nesrećne tranzicije.\nMAJSTORI U PREŽIVLJAVANJU\nBilo kako bilo, ovaj predizborni politički konstrukt nije dobro prihvaćen od kritičkog, antirežimskog dela javnosti, pa je vrlo brzo po osnivanju dobio nekoliko podrugljivih nadimaka. Na društvenim mrežama koaliciju – sada je to već opšte mesto – nazivaju UD Srbije, a neki koriste i skraćenicu UDES. Neki tviter-aktivisti će je zvati i "Lebanska koalicija", aludirajući na činjenicu da je ovaj savez skupio gro potpisa upravo u Lebanu, što opet podrazumeva, je li, da tu nisu čista posla. Naime, u javnosti se sumnja da su ovoj grupaciji u sakupljanju potpisa pomogli naprednjaci, jer – kako kažu – otkud je moguće da samo četiri dana po formiranju ovaj potpuno nepoznati politički objekat, kojem ni roditelji nisu uspeli da zapamte ime, skupi više od 10.000 potpisa, između ostalog i u pitoresknim mestima na jugu Srbije gde je, kako kažu pomenuti zlobnici, vladala prava pomama da se ovoj listi da JMBG-podrška.\nAnalizirajući imena kandidata na izbornoj listi UDS-a za republički parlament, lako je konstatovati da među njima dominiraju iskusni i prevejani dugogodišnji akteri kloake zvane politička scena Srbije. Neupitna je, čini se, njihova umešnost da u veoma teškim političkim i društvenim okolnostima prežive i profitiraju: mnogi su deo one zakulisne strukture moći koja ne zavisi ni od kakvih ideologija, politika i sistema vrednosti, pa je teško verovati da je ovako čudnu družinu okupio nekakav idealizam i evropoborstvo. Treba, međutim, reći da na listi, pored vukova, ima i onih koji su politički početnici i koji tragaju za svojim mestom pod zvezdama, doduše ne baš među prvima. Ima onaj stari štos koji kazuje kako su se sreli čovek sa parama i čovek sa iskustvom, pa je na kraju priče čovek sa parama otišao sa iskustvom, a čovek sa iskustvom otišao sa parama. Svakako će druženje onih koji prave prve korake u političkoj džungli Srbije sa decenijskim liscima polučiti raznorazna iskustva.\nStranke i organizacije okupljene oko UDS-a su, kako rekosmo, izrazito evropski orijentisane i zalažu se za sekularno društvo, suočavanje sa prošlošću, vojvođansku autonomiju itd. Njihova saopštenja, međutim, odišu neinventivnošću i prepuna su repatih fraza, kao da im je neko izradio softver u koji se ubacuju ključne reči, a on potom izbaci tekst saopštenja. U istom obliku su mogla da budu predočena i pre deset godina, kao što će verovatno biti aktuelna i za koju deceniju. Uočljivo je da se izbegava kritika Vučićevog režima, odnosno ako se to i radi – jer ipak je u pitanju opoziciona lista – onda se to radi blago i "konstruktivno".\nDva organizaciona stuba liste su NVO Srbija 21 i Čankova Liga socijaldemokrata Vojvodine. Dvadesetjedinica ima čak tri prvoplasirana na izbornoj listi. Iako formalno postoji još od 2018. godine, Srbija 21 počela je učestalo da se pojavljuje u javnosti tek pred raspisivanje izbora i tada se stekao utisak da je smisao postojanja ove grupacije pre svega da obesmisli najavljeni bojkot izbora. Nju čine dobrim delom bivši članovi DS-a, odnosno Tadićeve Socijaldemokratske stranke. Početkom marta je Đorđo Žujović, funkcioner Liberalno-demokratske partije, gostujući kod Olje Bećković, izneo teške optužbe na račun Srbije 21, tvrdeći da je u pitanju projekat vlasti iza kojeg stoji Vladimir Beba Popović, a da je koalicija spakovana u kabinetu predsednika Vučića. Funkcioneri Srbija 21 oštro su demantovali Žujovića.\nŠto se tiče drugog stuba UDS-a, čini se da je Vojvođanski front osnovan samo da bi se iza ovog imena sakrila Liga socijaldemokrata Vojvodine, stranka koja je ostala bez značajnog dela birača što zbog koalicije sa Srpskom naprednom strankom u Novom Sadu, što zbog iskompromitovanog trodecenijskog lidera Nenada Čanka. Koalicija u Novom Sadu će, po svemu sudeći, biti obnovljena i posle ovih izbora, a da vladaju izuzetno bliski odnosi između LSV i SNS potvrđuje i izjava Liginog funkcionera Aleksandra Kravića da je Miloš Vučević najbolji gradonačelnik Novog Sada od kad je sveta i višestranačja. A da odnosi između LSV i SNS nisu samo "komunalni", vidi se i iz učestalog gostovanja Nenada Čanka po režimskim televizijama. Partnerstvo sa naprednjacima možda dosta donosi, ali nekad se mora i platiti, pa ćemo Čanka viđati kako na Pinkovima konstruktivno polemiše sa Acom Lukasom ili haškim osuđenicima Vojislavom Šešeljom i Veselinom Šljivančaninom, demonstrirajući kako je u Srbiji sloboda govora zagarantovana i kako se mogu iznositi i antinacionalistička i nacionalistička, i antiratna i ratnohuškačka mišljenja, samo pod uslovom da se ima razumevanja za tešku poziciju Aleksandra Vučića u surovom svetu koji nas okružuje. Jedini relevantan politički faktor u Vojvođanskom frontu, pored LSV-a, je Demokratski savez Hrvata u Vojvodini, a Vojvođanski front pod ovim imenom nastupiće na pokrajinskim i lokalnim izborima.\nPATULJCI UNUTAR KOALICIJE\nPored dva stuba, tu su i dve minijaturne partije: Stranka moderne Srbije (SMS), koja je nastala nakon raskola u pokretu Dosta je bilo, kao i Građanski demokratski forum (GDF), koji čine funkcioneri Pokreta slobodnih građana koji su napustili ovu partiju nakon što je na njegovo čelo došao Sergej Trifunović. Tačnije, predsednik GDF-a Aleksandar Olenik je izgubio na unutarstranačkim izborima od Trifunovića. SMS će, prema izjavama svojih čelnika, biti konstruktivna opozicija koja će promenama zakona i podzakonskih akata, a u skladu sa evropskim integracijama, promeniti naš mali svet. To je otprilike kao da verujete da će medijska strategija izmeniti medijsku scenu i oterati Vučića sa televizija. GDF okuplja dosta uglednih ljudi, koji su decenijama na antiratnim i antinacionalističkim pozicijama, ali među njima je i kontroverzni dramaturg Nenad Prokić, koji Aleksandra Vučića proglašava otprilike za političkog sledbenika Radomira Konstantinovića koji će rešiti problem Kosova, a Savez za Srbiju mu je "najveći problem Srbije danas". Prokić je, inače, bivši visoki funkcioner LDP-a.\nU savezu su i raznorazne grupe građana sa lokala, okupljene brzo i efikasno, što je verovatno posledica činjenice da koaliciju predvode predani politički pregaoci i operativci koji imaju telefone sa više hiljada brojeva u njima. Nepristojno je pitati odakle novac za celokupnu operaciju. Iako pojedina istraživanja ne daju nikakvu šansu ovoj grupaciji da uđe u parlament, teško da su ovakve iskusne dase igrale "na prazno". Mora da negde postoje neki sigurni glasovi.\nPredsednica SMS-a Tatjana Macura i predsednik GDF-a Aleksandar Olenik nalaze se na desetom, odnosno 13. mestu na izbornoj listi, i oni realno nemaju velike šanse da uđu u parlament čak i ako koalicija preskoči izborni prag, naravno pod uslovom da neko od prvoplasiranih na listi ne uđe u izvršnu vlast.\nOD PARTIJE DO PARTIJE: B. Đurić, N. Konstantinović;...\nPolitički vukovi su, međutim, sebi obezbedili visoko mesto na listi, pa je prvi na njoj Marko Đurišić, dugogodišnji visokopozicionirani član DS-a. On je 2014. godine pristupio stranci Borisa Tadića, nakon što je ovaj, pred izbore, napustio DS. Tadićeva stranka (prvo NDS, a potom SDS) tada je napravila koaliciju sa Čankom i uspela da uđe u parlament, a Đurišić je postao njen potpredsednik. Marko Đurišić pripada onoj grupaciji večitih, profesionalnih političara i narodnih poslanika – u skupštinskoj klupi sedi, bezmalo, od 2001. godine do danas. Interesantno je da su neki od aktuelnih "raskolnika" u DS-u, nezadovoljni Lutovcem, predlagali da Marko Đurišić bude predsednik ujedinjenog DS-a.\nZa Nenada Konstantinovića upućeni će reći da je mozak cele akcije, a ovaj iskustvom bremeniti političar bio je jedan od vođa studentskih protesta i Otpora tokom devedesetih. U DS je ušao 1998. godine, a ovu stranku je takođe napustio pred izbore 2014. godine priključivši se Tadiću i Đurišiću. I on je bio potpred- sednik SDS-a i bivao u više navrata narodni poslanik. Veliki je operativac i jedan je od glavnih aktera kontroverzne "reforme pravosuđa" iz 2010. godine, koju su oštro kritikovali i tadašnja opozicija, ali i strukovna udruženja i Evropska unija. EU je, prisetimo se, u jednom izveštaju konstatovala da je prilikom reizbora sudija dovedena u pitanje "nezavisnost pravosuđa". Kažu da je, prilikom reizbora, veliku ulogu igralo lično poznanstvo sudija sa reformatorima.\n...B. Kostreš, A. Olenik, M. Đurišić, T. Macura\nNa visokom, trećem mestu na listi nalazi se bivša otporašica Miljana Jovanović, koja je donedavno vodila izvesni Demokratski blok, stranku romske nacionalne manjine. Ona je potvrdila napise medija da je svojevremeno preuzela stranku romske nacionalne manjine "Jekhutno ćidimos čaćimasko" (Jedinstvena stranka pravde) i preregistrovala je. To je bio uzrok spekulacija da će Srbija 21 na izbore izaći kao romska manjinska partija (bilo je to pre nego što se UDS rodio).\nVEČITO U POLITICI: Gordana Čomić...\nStara politička vučica Gordana Čomić nalazi se na četvrtom mestu, kao zvezda predizbornog prelaznog roka. Da stvari idu u nekom takvom pravcu, bilo je jasno još u februaru kada je prva od opozicionih poslanika prekršila proglašeni bojkot parlamenta. Kažu da se Čomićka u parlamentu oseća kao riba u vodi – parlamentarni poslovi i ribolov su njene opsesije. Iako je pred njom bila profesorska karijera – bila je asistentkinja na novosadskom PMF-u – život je ipak predala u ruke politici. Njen politički nerv joj ne da da bude izvan skupštine, a njene bivše stranačke kolege reći će da je Čomićka dobar drug i odličan govornik, mada slušaoci uglavnom ne razumeju šta ona hoće da kaže. Đinđić je, navodno, izjavio da bi bilo idealno da ona zastupa Srbiju u međunarodnim parlamentima, gde se mnogo diskutuje, a nema odveć operativnosti. Gordana Čomić je, uz večitog političkog trudbenika Branislava Lečića, bila protivkandidat Lutovcu na izborima u DS-u. Neretko je na unutarstranačkim izborima bila u taboru onih koji su gubili, ali je već na narednim izborima bila uz one protiv kojih se prethodno borila. Ona je u poslaničkim klupama od 1996. godine bez prestanka (prvo u pokrajinskom, a od 2000. u republičkom parlamentu).\nNa petom mestu na listi – dakle, ako UDS uđe u parlament, zasigurno će sedeti u skupštini – nalazi se Nenad Čanak, prefrigani politički jeti koji je svoju stranku izgradio kao ranohrišćansku sektu, u kojoj je on neprikosnoveni guru koji zasenjuje zbunjenost i prostotu svojim govorničkim darom i smislom za humor. Čanak je politiku shvatio kao ozbiljan biznis ili kao idealnu polugu za biznis, i u tom smislu je veoma uspešan. Ostvario je mnoge svoje dečačke snove, koji podrazumevaju safarije u Africi, telohranitelje, bahanalije... Ne skriva svoje bogatstvo i voli da kaže da živi od nedostatka dokaza.\nNa osmom mestu je Čankova desna ruka Bojan Kostreš, glavni operativac LSV-a i bivši predsednik vojvođanske skupštine. Odlično pliva u političkim vodama, održava veze sa raznim interesnim krugovima, kao i onime što se može nazvati političko podzemlje. Tvrdi se da je on jedini koji može da smeni Čanka sa mesta predsednika, ali to mu izgleda ne pada na pamet jer kanda voli da vuče poteze iz polusenke. Navodno ima izuzetno dobre odnose sa Goranom Kneževićem, visokim naprednjačkim funkcionerom i aktuelnim ministrom privrede.\nIzmeđu Čanka i Kostreša na listi se nalazi njihov kolega iz Vojvođanskog fronta, književnik i filozof Tomislav Žigmanov, predsednik Demokratskog saveza Hrvata u Vojvodini. Ovaj nekadašnji delatnik Fonda za otvoreno društvo odlučio je da napusti fondaciju nakon što je izabran za mesto direktora Zavoda za kulturu vojvođanskih Hrvata, a tada se, kako kažu, posvetio etno-biznisu. Sada je prvi čovek hrvatske nacionalne zajednice u Vojvodini. Bio je veoma kritičan prema vlastima u Srbiji, osobito prema Vučiću, ali nakon jednog sastanka s njim, početkom 2018. godine, retorika se drastično menja, pa će Žigmanov za Vučića reći da je "više od pouzdanog partnera" i da "odgovorno ispunjava dogovore sa Hrvatima". Agencija za borbu protiv korupcije je u oktobru 2019. godine objavila da je Žigmanov prekršio Zakon o Agenciji za borbu protiv korupcije zbog gomilanja javnih funkcija.\nJoš jedna ličnost sa vrha liste izaziva pažnju, a to je bivši poslanik i funkcioner LDP-a Bojan Đurić. On je sedeo u skupštinskim klupama od 2010. do 2014. godine, kada ova stranka na izborima ne prelazi cenzus. Đurić tada podnosi ostavku na sve stranačke funkcije i ubrzo se zapošljava na mestu savetnika Marka Čadeža, predsednika Privredne komore Srbije i jednog od najbližih Vučićevih saradnika.\nNa poziciji 12 nalazi se još jedna zanimljiva politička figura – Srđan Egić. On je sin bivšeg ministra energetike i rudarstva Republike Srpske Krajine, kontroverznog biznismena Vukašina Egića, koji se navodno tokom rata i poraća obogatio trgovinom naftom, automobilima i drvima. Stariji Egić je bio i "komandant odbrane Mirkovaca", a ovo mesto mu je bilo važno zbog bušotina nafte i kao baza za unosne poslove. U Mirkovcima su u tom periodu operisali i Arkan i zloglasni "škorpioni". Egić stariji se pojavio nekih devedesetih u Novom Sadu i odmah kupio čitav jedan pasaž u glavnoj novosadskoj ulici. Jednog sina je poslao u četnike, a drugog u partizane. Srđan je bio istaknuti funkcioner DS-a, dok je njegov brat visoki funkcioner Srpske napredne stranke i direktor novosadskog komunalnog preduzeća "Gradsko zelenilo". Navodno je Srđan Egić veoma aktivan u unutarstranačkim previranjima u DS-u danas i lobira za smenu Zorana Lutovca.\nU ekipi na listi je i novinar Zoran Ostojić, koji je takođe bivši poslanik i član predsedništva LDP-a. LDP je napustio 2013, da bi na izborima sledeće godine bio na listi Ujedinjenih regiona Srbije. Zoran Ostojić je u veoma dobrim odnosima sa Bebom Popovićem, a saradnik je i portala Antidot, poznatog po prozivkama i etiketiranju nezavisnih medija i novinara. U jednom tekstu za ovaj sajt on će utvrditi da je Đinđić ubijen jer je odbijao da na mesto ministra odbrane postavi Borisa Tadića. "Odgovor na tu odluku bio je 12. mart, koji je Tadića ipak doveo na funkciju ministra odbrane SCG", napisao je Ostojić. Šta je ipak ovog novinara dovelo do toga da bude na listi koje predvode donedavni najbliži saradnici bivšeg predsednika Srbije?\nAnalitičari o UDS\nNeidentifikovani politički objekat\nProfesor Fakulteta političkih nauka u Beogradu Đorđe Pavićević kaže da je veoma teško okarakterisati UDS, jer u toj grupaciji "ima različitih podgrupa i pojedinaca sa različitim interesima i kalkulacijama". Po njegovom mišljenju, nijedna politička kvalifikacija "osim možda oportunizma" ne bi mogla da se pripiše celoj koaliciji. "Svi oni su videli svoju šansu u postojećem rasporedu političkih snaga i pokušavaju da zauzmu mesto, koje inače ne bi mogli da zauzmu u fer političkoj borbi. Većina glavnih aktera ima dugu i vijugavu istoriju delovanja na javnoj sceni, bila je na vlasti i u institucijama na ovaj ili onaj način, tako da je teško očekivati išta što već mnogo puta nismo videli u pozicionim, najčešće dvorskim, političkim igrama", kaže Pavićević.\nPolitikolog Duško Radosavljević ovaj politički savez naziva "neidentifikovanim političkim objektom" koji unutar sebe okuplja "raznorodne političke sudbine, motive, ambicije i interese". Po njegovim rečima, "nema tu izražene političke platforme", a nejasno je i kome se oni obraćaju. "Ali, ako dublje pogledamo, ima tu dosta ličnih motiva, preživljavanja na političkoj sceni po svaku cenu, sujete, možda i naplate nekih tantijema, za koje javnost još uvek ne zna, čak i vraćanja starih dugova. Ostaje i sumnja u samostalnost odluke da se izađe na ove ‘manjkave’ izbore, odnosno, da li je postojala određena ‘stimulacija’ od režima za ovaj poduhvat", kaže Radosavljević.\nZa politikologa Radivoja Jovovića ova koalicija vrši "ulogu lojalne opozicije", a predstavnici ovih partija već neko vreme deluju u korist režima, "bilo tako što jednostavno zauzimaju pozicije uticaja u delu biračkog tela čija bi podrška mogla pripasti partijama autentične opozicije, bilo tako što svojim konkretnim delovanjem otežavaju konsolidovanje i osnaženje te stvarne opozicije". "Režimu Aleksandra Vučića potreban je lažni građansko-demokratsko-proevropski blok u parlamentu kako bi mogao da održava iluziju nekakve demokratičnosti institucija i političkog života, te kako ne bi morao kod kuće i u inostranstvu da objašnjava otkud u poslaničkim klupama samo naslednici i nastavljači pozicije iz devedesetih godina", kaže Jovović.\nDejan Bursać sa Instituta za političke studije kaže da je UDS "vrlo čudnovata koalicija", čak i za naše političke uslove. Ukazujući na različitost partija i organizacija u njoj, on ističe da je nejasno kako su neka udruženja građana uspela da naprave koalicije sa strankama jer je to "protivno zakonu". Bursać smatra da je u formiranje ove koalicije uložen zaista "veliki trud i veliki nivo političke kombinatorike i pravne akrobatike" i ističe da postoje jasne indicije da je ova koalicija vezana za SNS, a da naprednjacima "iz već poznatih razloga odgovara da što više stranaka izađe na izbore i uđe u parlament, tako da vidimo da je i medijski i drugi pritisak uperen ka izbornim takmacima dosta nižeg intenziteta nego inače". Ipak, on nije siguran da li je moguće da ova koalicija pređe cenzus od tri odsto, jer nijedna stranka u njoj, osim možda LSV, nema svoje tradicionalne birače. "Drugi razlog je što su se iz UDS verovatno nadali da će uspeti da kapitalizuju to što su bili jedina ‘prodemokratska’ lista, te da će tako ‘pokupiti’ jedan deo opozicionih glasača, ali mislim da je te račune uveliko pomrsio PSG odlukom da izađe na izbore", kaže Bursać.\nPavićević ističe da postoje jasni znaci da je ova koalicija u vezi sa SNS-om, jer su neki od aktera već u koaliciji sa naprednjacima ili imaju dugu istoriju saradnje, a "neki dobijaju otvorenu podršku i medijski prostor". Po njegovom mišljenju, već samo prikupljanje potpisa izaziva sumnje u asistenciju vlasti u ovom procesu. "Izborni rezultati će biti zanimljiv test koliko bliska je bliskost ove koalicije sa vlašću. Istraživanja im ne daju dovoljno da pređu cenzus, što ne znači da neće", kaže Pavićević.\nDuško Radosavljević kaže da je "bar jedna od partija u ovom društvu" koalicioni partner sa SNS u dužem periodu i da bi bilo "čudo" da UDS nije "nekom tajnom vezom" u dilu sa režimom, imajući u vidu blagonaklon stav prema njima u medijima, prvenstveno režimskim. "Režimu su meta napada partije koje bojkotuju izbore, dok se UDS i ostali ‘nebojkotaši’ maksimalno tolerišu, stimulišu i usiljeno prihvataju kao politički oponenti. Istovremeno, od većine ‘nebojkotaša’, učesnika u izborima, tako i od UDS, čujemo vrlo principijelne kritike određenih pojava u Srbiji, još više u regionu, ali se izbegava kritika režima, njegovog lidera Vučića, a izostaje i ozbiljna politička ponuda", kaže Radosavljević.\nJovović smatra da će UDS preskočiti cenzus, ali "uz pomoć režimskog aparata poslušništva i manipulacije". On ukazuje da je nemoguće boriti se za evropsku i demokratsku Srbiju, ideje decentralizacije, jednakosti i ravnopravnosti "sa tako toplim odnosom prema režimu koji vlada upotrebom nasilja, manipulacije i raznovrsnih šovinizama". "U poslaničkim klupama poslanici UDS-a ponašaće se kao borci protiv režima do prve značajnije prilike u kojoj će pokazati razumevanje za njegovo delovanje. Takođe, borba će im biti nepomirljivo i možda čak agresivno usmerena protiv partija radikalne desnice (takođe režimskih satelita), čega će željeni efekat biti, kao i do sada, što skretanje pažnje sa stvarnih uzroka društvenih problema, što, usled sukoba dva bučna pola, pozicioniranje SNS-a kao ‘normalnije’, društveno prihvatljivije, pa i tolerantnije političke grupacije. Na kraju, UDS će po potrebi nastupati kao kritičar autentične opozicije", kaže Jovović.\nDejan Bursać ne isključuje mogućnost da će se poslanici UDS-a po eventualnom ulasku u parlament podeliti. "Uzmimo u obzir da se radi o vrlo fragmentiranoj koaliciji, čiji svaki učesnik verovatno ima svoju računicu – na kraju se možda ispostavi da neko od njih bude žestoka opozicija, a neko drugi će verovatno da uđe u vlast na nekom nivou", kaže on.\nPavićević navodi da će, ukoliko pređe cenzus, UDS biti deo "pristojnog" parlamenta i "skupštinske idile", koja će dati šansu vlasti da "pokaže svoje pristojno lice i opere obraz zbog prethodnog ponašanja prema opoziciji". "Svakako će doprineti normalizaciji slike Srbije kao stabilne, umereno demokratske države i prebaciti teret odgovornosti za političku nestabilnost na ponašanje nekonstruktivne opozicije. Tu šansu vlast neće propustiti, uz određene ustupke, ali neće dopustiti ni bilo kakvu ozbiljnu podelu vlasti. Verovatno je da će se ova konstruktivnost ‘naplatiti’ na drugim mestima", kaže Pavićević.


Višegrad putovanje - Aranžmani i ponude - Putuj Sigurno\nPutujSigurno » Bosna i Hercegovina » Višegrad\nSmeštaj u Višegradu-aranžmani za putovanje: Višegrad je grad na istoku Republike Srpske, smešten u kotlini reke Drine. Putovanje u Višegrad predstavlja izuzetno zanimljivo iskustvo za sve one koji su ljubitelji prirode, istorije, kulture i umernosti. Znamenitosti koje poseduje su među najlepšima u Bosni i Hercegovini, a raznovrsne mogućnosti za zanimljiv boravak obećavaju ispunjene i aktivne dane u Višegradu.\nUkoliko želite da posetite Višegrad putovanje možete pronaći u okviru ponuđenih aranžmana našem sajtu, koji uključuju posetu i ovom gradu. Aranžmani za Višegrad tradicionalno povlače veliko interesovanje, prvenstveno zbog blizine i pristupačnosti destinacije.\nSam geografski položaj i prirodne lepote Višegrada su ovaj grad predodredili za jednu od najlepših turističkih destinacija u Bosni i Hercegovini. Kanjon reke Drine je jedna od popularnijih prirodnih atrakcija, koja je turistima privlačna i zbog guste borove šume i bogate flore i faune u ovom predelu. Višegrad obuhvata i dva drinska jezera – jezero hidroelektrane Višegrad i Perućac. Na Drini leži i čuvena višegradska ćuprija, koja je zadužbina velikog vezira Mehmed-paše Sokolovića, pa kada je u pitanju Višegrad putovanje predstavlja i upoznavanje sa istorijom koja je imala presudan uticaj u oblikovanju ovog grada.\nVišegradska ćuprija je bila motiv za nastajanje jednog od svetski poznatih dela “Na Drini ćuprija”, srpskog nobelovca Ive Andrića, koji je svoje detinjstvo proveo u Višegradu. Nedaleko od ćuprije se nalazi škola u kojoj je stekao osnovno obrazovanje, a osim Andrićeve spomen učionice koja je otvorena za turiste, možete proći i pored kuće u kojoj je u mladosti živeo. Druge važne zanemenitosti Višegrada su manastir Dobrun, Gradska galerija Višegrad, spomenik Ivi Andriću i Višegradska banja.\nJedan od glavnih povoda za odlazak u Višegrad je poseta Andrićgradu ili Kamengradu, koji postoji kao malo etno-selo unutar grada, a idejni tvorac ovog kulturnog centra je režiser Emir Kusturica.\nSmeštaj u Višegradu: apartmani i hoteli\nSmeštaj u Višegradu stavlja na raspolaganje nekoliko opcija: boravak u hotelu, motelu i privatnom smeštaju koji uključuje apartmane i sobe. Hoteli u Višegradu se nalaze na vrlo atraktivnim lokacijama, koje pružaju blizinu svih najvažnijih gradskih znamenitosti. Karakteriše ih kvalitetna usluga, gostoprimstvo, udobnost smeštaja i raznovrsnost kuhinje u kojoj možete probati domaća, ali i jela internacionalne kuhinje. Moteli i apartmani u Višegradu takođe nude izuzetno kvalitetnu i pristupačnu uslugu.\nKada su u pitanju aranžmani za Višegrad putovanje svakako uključuje i udoban smeštaj koji je obezbeđen u okviru ponude koju izaberete. Putovanje u Višegrad predstavlja jedan od najlepših obilazaka u regionu, a brojni aranžmani za ovaj grad čekaju samo na vas.


UHAPŠENI VRANJANCI: Organizovana grupa "pala" zbog migranata - VOM\nNaslovnaVestiHronikaUHAPŠENI VRANJANCI: Organizovana grupa "pala" zbog migranata\nUHAPŠENI VRANJANCI: Organizovana grupa „pala“ zbog migranata\nsreda, 16. marta 2022 : 15:12\nPripadnici Ministarstva unutrašnjih poslova, UKP, Službe za borbu protiv organizovanog kriminala, u koordinaciji sa Tužilaštvom za organizovani kriminal i u saradnji sa policijskim službenicima Policijske uprave u Vranju, a uz podršku SELEK-a, nakon višemesečne međunarodne istrage sa policijskim službenicima Mađarske, uhapsili su pripadnike organizovane kriminalne grupe, koji su organizovali nedozvolјen prelaz državne granice Srbije i Mađarske, nedozvolјen tranzit preko teritorije Mađarske do Austrije, u nameri sticanja protivpravne imovinske koristi.\nPolicija je na teritoriji Vranja i Novog Sada uhapsila R. P. (1981), G. A. (1989) i A. V. (1995), zbog postojanja osnova sumnje da su izvršili krivično delo nedozvolјen prelaz državne granice i krijumčarenje lјudi, dok će krivičnom prijavom biti obuhvaćen i M. M. (1979) koji je prethodno uhapšen po potrazi Policijske uprave u Vranju .\nTakođe, istom krivičnom prijavom obuhvaćena su još dva pripadnika navedene organizovane kriminalne grupe, dok su na teritoriji Mađarske uhapšena i tri državlјanina Srbije, za koje se sumnja da su članovi ove organizovane kriminalne grupe, a koji se terete da su prevozili iregularne migrante preko Mađarske do Austrije.\nKako se sumnja, R.P. je organizovao ovu kriminalnu grupu kako bi u periodu od 7. avgusta 2021. do 11. februara 2022. godine, nedozvolјeno prebacili iz Srbije u Mađarsku više od 48 iregularnih migranta, koje su dalјe članovi ove grupe prevozili do Austrije.\nZa ovu uslugu, kako se sumnja, naplaćivali su 600 evra po migrantu, a novac su delili u zavisnosti od zadataka koje su ostvarivali u pojedinačnoj radnji.\nOsumnjičeni su, za prevoz migranta, na više lokacija na teritoriji Srbije, koristili vozila agencija renta car, kao i od fizičkih lica.\nPrethodni tekstMinistar Aleksandar Vulin otvorio Regionalni centar za vanredne situacije\nSledeći tekstDR IVANA NIKOLIĆ: Post kovid sindrom muči jednog od deset pacijenata


October 2018 – Vaterpolo klub Budva\nVijestiBy Tomo 14/10/2018\nNaši plivači proteklog vikenda učestvovali su na međunarodnom plivačkom mitingu mladi za mlade” koji se održao u Sarajevu utisci trenera Danijele Franete; “nakon svega mjesec dana treninga odradili smo fenomenalno plivački miting u Sarajevu i kao rezultat došlo je 9 odličija od čega 1 zlatna medalja, 5 srebrnih i 3 bronzane. Samo bih htjela napomenut…\n13.10.2018 VK Budva-Budvanska Rivijera vs VK Kopar Slovenija 13-8\nrezultati utakmicaBy Tomo 14/10/2018\nSavo Ćetković 2 pogodtka, Marijan Mitrović 2, Nenad Stojčić 2, Sergej Lobov 1, Marko Vukmirović 2, Bogdanović 2, Petar Ćetković 2\nPrva utakmica, nova ekipa, novi stari trener, novajlija u A2 ligi o kome se malo zna i sve je to davalo dodatni pritisak za naše momke. Međutim krenulo je sve onako kako se očekuje, jaka odbrana od samog starta i dobar kontra-napad davali su rezultate u prve dvije četvrtine, rezultat 10-3. Ređali su se…\nVijestiBy Tomo 06/10/2018\nObavještavamo prijatelje kluba da nova sezona počinje već u subotu 13.10.2018 godine i da smo prvo kolo domaćini ekipi Kopra iz Slovenije. Ove godine druga liga i neki novi početak za nas.Nadamo se da smo napravili dobru ekipu, a veoma bitna stavka je 90 % momaka iz Budve. Prvom timu su priključeni igrači iz omladisnkog…


POGINUO MLADIĆ NA TOŠINOM BUNARU! Auto ga udario dok je prelazio ulicu! - Informer\nNesreća se dogodila oko 23.30 u Ulici Tošin bunar, a lekari su na licu mesta jedino mogli da konstatuju smrt mladića, rekli su za agenciju Beta u Hitnoj pomoći.\nU noći izmedju utorka i srede u Beogradu su se dogodile još četiri saobraćajne nesreće u kojima je pet osoba lakše povredjeno.\nLekari Hitne pomoći obavili su 105 intervencija, od kojih 19 na javnom mestu. Lekarska pomoć bila je najpotrebnija hroničnim bolesnicima.\nNoć u Beogradu Beograd pešak Hitna pomoć


14.01.2018 u 09:03\nLISABON - U požaru koji je izbio u jednoj zgradi u portugalskom gradu Tondela, poginulo je najmanje osam ljudi a na desetine su povređene, saopštili su danas zvaničnici u toj zemlji. Kako javlja AP, požar je izbio nakon što je u subotu uveče eksplodirao šporet na drva koji se nalazio u dvospratnoj zgradi u prostorijama udruženja lokalnih stanovnika na severu Portugala. Agencija navodi da su usled požara u gradu koji se nalazi na oko 250 kilometara od Lisabona, neki građani teško povređeni, a komandant Agencije za civilnu zaštiti Poulo Santos rekao je za lokalnu radio stanicu TSF da je povređeno najmanje 50 ljudi. Svedoci koji su govorili za lokalne televizijske kanale, naveli su da je požar izazvao paniku među ljudima kojih je bilo oko 60 u zgradi a koji su se tu našli na\nZamisli život bez šalterskih službenika\nOd našeg specijalnog izveštača Lisabon – U gradskoj četvrti u blizini stadiona „Benfike” otvorena je „prodavnica” javnih usluga. Po slaboj decembarskoj kiši, red je počeo da se formira pre osam sati, kada se u najzapadnijoj evropskoj prestonici tek razdanjuje. U pola devet, „loža do sidadao” otvorila je vrata, a kolona se bila toliko otegla da je preprečila ulaze okolnih zgrada. „Malo nas je sramota što ste ovo morali da vidite, ali zaista veliki broj ljudi stoji ovde bez ikakve potrebe. Mnoge stvari zbog kojih su došli vrlo se lako mogu obaviti i od kuće”, kaže mi Pedro Diješ, direktor Agencije za administrativnu modernizaciju (AMA), čija se kancelarija nalazi\nPortugal, evropski prvak u fudbalu i diplomatiji\nOd našeg specijalnog izveštača Lisabon – Vasko da Gama i Magelan i dalje su zagledani u vode na kojima su započinjali putovanja. Urezani su na spomenik podignut u čast zlatne ere, na obali reke Težo u lisabonskoj četvrti Belen, odakle su i drugi Portugalci kretali da otkriju svet. Pola milenijuma kasnije, kao i da svet počinje njih da otkriva. Nije to samo zbog toga što je ova zemlja aktuelni evropski prvak u fudbalu i pobednik pesme Evrovizije. Privukla je pažnju i zbog toga što se, iako mala država sa deset miliona stanovnika, poslednjih godina, posebno u 2017, probila do vrha svetske politike. Ne samo da je Manuel Barozo proveo deceniju na čelu Evropske komisije već je ove godine bivši portugalski premijer Antonio Guteres postao generalni sekretar UN, a ministar finansija\n12.11.2017 u 17:54\nUhvaćena ajkula „živi fosil”\nPortugalski naučnici ulovili su kod obala Algarve, na jugu Portugalije, ajkulu za koju veruju da potiče iz „doba dinosaurusa”. Retka naborana ajkula uhvaćena je sa tegljača koji je radio na projektu za EU za minimalizaciju neželjene lovine u komercijalnom ribolovu. Lokalni mediji navode da su naučnici sa portugalskog Instituta za more i atmosferu ajkulu nazvali „živim fosilom” jer pronađeni ostaci sličnog predatora datiraju od pre oko 80 miliona godina. Otkriće mužjaka ajkule, dugog jedan i po metar, uhvaćenog na dubini od 700 metara kod obala odmarališta Portimao veoma je retko. Naborano telo ajkule, pokreti poput zmijskih, i trup poput jegulje inspirisao je priče mornara o morskim zmijama, prenosi TV N1 izveštaj agencije Srna. Profesor Margarida Kastro sa\n30.08.2017 u 22:48\nGutereš u Izraelu podsetio na stradanje Jevreja u Portugaliji\nTel Aviv - Generalni sekretar UN Antonio Gutereš posetio je Muzej jevrejskog naroda u Tel Avivu u okviru trodnevne posete Izraelu, označivši holokaust u Drugom svetskom ratu neuporedivom tragedijom i zločinom u ljudskoj istoriji. „Svet ima dužnost da zapamti da je holokaust bio sistematski pokušaj da se eliminiše jevrejski narod, zajedno s nekim drugim. Hajde da priznamo da je holokaust bio kulminacija hiljada godina mržnje i diskriminacije na čijoj meti su bili Jevreji - ono što mi danas zovemo antisemitizam”, rekao je Gutereš. On je dodao da ga je sramota što je njegova sopstvena zemlja umrljana tom istorijom i da je duboko dirnut elokventnim svedočenjem u muzeju o istoriji portugalskih Jevreja i njihovim patnjama i uspehom u svetu. „Progon je dostigao kulminaciju naredbom\n20.08.2017 u 18:10\nLISABON - Helikopter koji je učestvovao u gašenju požara na severu Portugalije, srušio se, a pilot je poginuo, objavila je agencija za civilnu zaštitu. „Helikopter je gasio požar u Kabrilu kada se srušio, malo pre 13 sati po lokalnom vremenu”, rekla je portparolka agencije, prenosi AFP. Kako se navodi, helikopter u vlasništvu privatne firme „Everdžets”, udario je u dalekovode pre nego što je pao na zemlju i eksplodirao. Ovog leta u Portugaliji je zabeležen rekordan broj požara, a ministarka unutrašnjih poslova Konstansa Urbano de Sousa okrivila je za njih ljudsku nemarnost. (Tanjug)\n17.08.2017 u 16:56\nU Portugaliji javna katastrofa zbog šumskih požara\nLISABON - Portugalska vlada preduzima korake u donošenju dekreta o proglašenju državnog stanja javne katastrofe u toj zemlji, uoči za vikend prognoziranog porasta temperatura koje će uticati na širenje požara, prenosi AP. Oko 3.000 vatrogasaca u Portugaliji angažovano je na gašenju više od 150 požara koji bukte širom zemlje, a otežavajuću okolnost predstavlja toplo i suvo vreme koje podstiče vatru, podseća AP. Proglašavanjem javne katastrofe vlasti će moći da mobilizuju hitna sredstva i ubrzaju preventivne reakcije. U saopštenju kancelarije premijera Antonio Košte navedeno je da će se premijer sutra sastati sa šefovima hitnih službi i predstavnicima oružanih snaga, kako bi se zajednički pripremili za novi porast temperature koje bi za vikend mogle da dostignu i 40 stepeni\n15.08.2017 u 21:57\nDrvo palo na vernike, 12 mrtvih, 50 povređenih\nLISABON - Broj poginulih na koje je palo drvo tokom tradicionalnog verskog festivala na portugalskom ostrvu Madeira, porastao je na 12, a povređeno je 50 ljudi, od kojih sedam teško. Na vernike je, ispred crkve u jednom planinskom selu, pao veliki hrast star 200 godina, prenosi AFP. Sedam ljudi je teško povređeno, rekao je lokalni zdravstveni zvaničnik. Incident se desio tokom festivala posvećenog devici Mariji. Portugalski predsednik Marselo Rebelo de Souza saopštio je da će otputovati na ostrvo Madeira gde je ranije danas stablo palo i usmrtilo 12 a povredilo 50 ljudi na verskom festivalu. U poruci na predsedničkom sajtu, izrazio je saučešće porodicama poginulih, prenosi AP. On je naveo da će otići tamo, utvrditi šta se dogodilo i odneti reči ohrabrenja pogođenima ovom\n13.08.2017 u 21:28\nPortugalija: Borba protiv 250 šumskih požara\nLISABON - Više od 4.000 vatrogasaca bori se sa 250 šumskih požara širom Portugalije, koja je zatražila i pomoć od Evropske unije u savladavanju vatrene stihije koja preti da se proširi s obzirom na najavljene visoke temperature narednih dana. Portparolka agencije za civilnu zaštitu Patrisija Gaspar izavila je da je u juče u Portugaliji izbilo 268 požara, što je najveći broj požara u jednom danu. Time je oboren „rekord” od 220 požara, koliko ih je izbilo u petak. Gaspar je istakla da vremenske prilike ne idu na ruku vatrogascima koji pokušavaju da lokalizuju požare.


Kolorizovani snimci iz Nemačke nastali pred sam kraj Drugog svetskog rata u Evropi - City Magazine\nKolorizovani snimci iz Nemačke nastali pred sam kraj Drugog svetskog rata u Evropi\nPočetkom aprila 1945. vojska Sovjetskog saveza hrlila je ka Nemačkoj, nakon oslobađanja Krakova, Varšave i Budimpešte. U isto vreme, američke trupe prešle su Rajnu. Do kraja meseca saveznici će ući u Berlin, a već početkom sledećeg, Nemci će konačno potpisati kapitulaciju.\nVideo koji vam predstavljamo sastoji se od nekoliko snimaka koje su Amerikanci napravili u aprilu 1945. u nemačkom gradu Nordhauzenu i njegovoj okolini. On prikazuje ulazak vojske sa tenkovima i drugim vozilima u porušen grad, scene borbi u okolnoj šumi, zarobljene nemačke vojnike, kao i slavlje američkih snaga nakon ratne pobede.\nVideo je kolorizovan i restauriran uz pomoć veštačke inteligencije, a dodati su mu i novi zvučni efekti. Pogledajte kako izgledaju neverovatne scene snimljene neposredno pred kraj Drugog svetskog rata u Evropi u videu iznad teksta.\n#drugi svetski rat #istorija #kolorizovan video #restauracija #veštačka inteligencija #video


Izvršni savet Uneska odlučuje o zahtevu za prijem Kosova - Sputnjik Srbija\n06:49 14 Jun 2021\nIzvršni savet Uneska odlučuje o zahtevu za prijem Kosova\n15:39 21.10.2015 (osveženo 15:52 21.10.2015) Preuzmite kraći link\nNa plenarnoj sednici Izvršnog saveta Uneska trebalo bi danas da se glasa o predlogu Albanije i grupe država za prijem Kosova u tu organizaciju, a Srbija je pozvala članice Uneska da taj zahtev odbiju i odbace.\nSednica je u toku, a prisustvuje joj i delegacija Kosova u svojstvu posmatrača.\nRasprava je zatvorena za javnost, ali će nakon odluke biti objavljeni i saopštenje i najverovatnije tonski snimak tog dela sednice. Predlog prijema Kosova je 43. tačka dnevnog reda 197. zasedanja Izvršnog saveta.\n„Ne“ Kosovu u Unesku i nezavisnosti\nUkoliko predlog bude usvojen, onda će o prijemu Kosova odlučivati Generalna konferencija Uneska, od 3. do 18. novembra, gde se odlučuje dvotrećinskom većinom između 195 država članica od kojih je 111 priznalo Kosovo, a 84 nije.\nRusija, Kuba, Kina, Argentina, Španija i Brazil usprotivili su se ideji da tvorevina poput Kosova može da bude član Uneska i najavili da će obrazložiti svoje stavove na plenarnoj sednici.\nPredsednik Srbije Tomislav Nikolić izjavio je da ne očekuje povoljnu odluku sa zasedanja Uneska u Parizu, ali da će Srbija nastaviti da se bori da Kosovo i Metohija ne postanu član te organizacije, jer predstoji Generalna Skupština Uneska.\nAlbanska brutalna krađa srpske istorije\n„Danas sigurno neće biti dobro“, rekao je Nikolić u Kragujevcu gde je prisustvovao „Velikom školskom času“ u Šumaricama.\nPredsednik Srbije je rekao da našu zemlju čeka Generalna skupština Uneska i da će pokušati, kako je naveo, da ubedi ceo svet da odluku o članstvu Kosova odloži makar za još dve godine, odnosno do 2017.\n„Pokušaćemo da ubedimo ceo svet da to pitanje prebacimo na razgovore u Briselu, da nas Albanci dalje više ne varaju tako što će ići u svaku organizaciju u kojoj mogu preglasavanjem da postanu njen član, a izbegavaju da se o tome dogovorimo i možda i nešto i promenimo“, rekao je Nikolić.\nPrvi potpredsednik Vlade Ivica Dačić rekao je da će bez obzira na odluku Izvršnog saveta Unesko o prijemu Kosova u tu organizaciju, Srbija nastaviti borbu.\n„Bez obzira na današnje glasanje, mi moramo da nastavimo sa našim zalaganjem za očuvanje i zaštitu kulturnog nasleđa SPC, srpskog naroda i Srbije na KIM i to ćemo raditi i na Generalnoj konferenciji Uneska, koja će biti u novembru, i u svim drugim političkim i diplomatskim aktivnostima u narednom periodu“, rekao je Dačić.\nOn je istakao da smo učinili sve što je bilo do nas i da su sve države u svetu upoznate sa našim stavovima.\nIzvršni savet Uneska, UNESKO, Kosovo, Kosovo i Metohija


Predlog za biznis: Celo selo kao dom za stare - Penzin\nPočetna Magazin Godine Tehnologija i obrazovanje Predlog za biznis: Celo selo kao dom za stare\nMnoga sela ostaju pusta, ali, pored raštrkanih planinskih zaselaka sa lošom infrastrukturom, ovo važi i za sela, na primer, u banatskoj ravnici, sa širokim ulicama na ravnom terenu, uz obilje upotrebljivog lako dostupnog građevinskog materijala, i pogodnoj parcelaciji za uzgajanje hrane za lične potrebe ili bavljenje drugim hobijem.\nOvakvo okruženje idealno je za život u poznim godinama, a države kao što su Španija ili Grčka nadaju se sve većem prilivu penzionera iz bogatih zemalja Zapadne i Severne Evrope koji dolaze ovde da žive tokom cele godine ili zimske sezone, u potrazi za prijatnijom klimom i manjim troškovima života. Srbija možda i ovde može tražiti svoje šanse:\n– Iz Banata odlazi puno ljudi i, malo dalje od većih mesta, kuće se mogu kupiti veoma povoljno. Možda nije loš predlog da neko kupi i celo selo i da tu smesti penzionerski dom. Ljudi bi mogli da prodaju svoje nekretnine u gradu i odu na selo, gde je mirnije i zdravije – rekao je jednom prilikom za Kurir Dragan Rabatić iz novosadske agencije za nekretnine „Solis“.\nOvde, u ravnici, penzioneri bi mogli gajiti voće, imati bašte i životinje, a u svakom dvorištu ima dovoljno građevinskog materijala da se kuća prepakuje po meri novih stanara. Posebna prednost jeste ušorenost kuća pa su i komšije blizu, a do njih se može doći po ravnom sa manjim rizikom od povreda.\nU takvim domaćinstvima ima mesta i za gostinjske sobe, ili čak kuće, pa deca i unuci mogu da dolaze na čist vazduh i zdravu hranu. Putevi su zadovoljavajućeg kvaliteta (u odnosu na puteve u mnogim drugim delovima zemlje) a gužvi na njima nema.\nDodatna vrednost ovakvih projekata bila bi u tome što bi priliv novih, stalnih ili privremenih, stanovnika, otvorio i više prilika za lokalno stanovništvo jer bi bile potrebne ambulante, prodavnice, poljoprivredni proizvodi, pomoć u kući, nega, itd.\nKuća sa dvorištem u nekim delovima Srbije može se kupiti po ceni malo boljeg nameštaja ili polovnog automobila.\n– Za nekoliko hiljada može da se kupi kuća sa trideset do pedeset ari zemlje (3-5.000 kvadratnih metara). U Banatu istaje najviše praznih kuća čije cene padaju što su dalje od većih mesta. Ljudi ne žele ova nasleđena domaćinstva i prodaju ih za relativno nisku cenu. Čitao sam i da celo selo može da se kupi za 100.000 evra – kaže za Kurir Dragan Rabatić iz novosadske agencije za nekretnine „Solis“.\nSlično je i u centralnoj Srbiji, na jugu, istoku, potvrđuje Miroljub Pešić iz aleksinačke agencije „Pešić i sin“. On navodi da podno Jastrepca može da se kupi domaćinstvo i za 400 evra:\n– Plodna moravska zemlja je 15 do 40 evra po aru. Hektar sa omanjom kućom je 6.000 evra. Čovek nudi dve kuće sa četiri hektara, šumom, pratećim objektima za 18.000 evra, a samo šumu čovek da poseče dobiće sedam-osam hiljada evra – kaže Pešić.\nTags:Banatbiznisdom za staredomovi za stareIstočna SrbijaJužna SrbijakućaprodajaseloSrbijaVojvodinaživot u poznim godinama\nDigitalna demencija - uticaj interneta na mlade


Jovana je sportski novinar, i radi na televiziji Arena sport. Pažnju javnosti i medija privukla je još prošle godine, kada je nakon meča između Crvene zvezde i Javora fudbaler crveno-belih Predrag Rajković uleteo u kadar tokom televizijskog prenosa i poljubio Jovanu pred kamerama.\nČVRSTO JE DRŽI Sergej Trifunović ruku pod ruku sa mladom voditeljkom\nJoš tada se spekulisalo da između ove voditeljke i fudbalera postoje neke emocije, ali ona je to negirala i istakla da su njih dvoje samo prijatelji.\nJovana je uspela da šarmira i slavnog glumca Sergeja Trifunovića, koji je insistirao da zajedno dođu na premijeru filma "Jesen samuraja", a šta je ona rekla o spekulacijama o romansi pogledajte OVDE.\nJoš fotografija ove lepotice pogledajte u galeriji.


DCV i Grad Beograd potpisali Protokol o poslovno-tehničkoj saradnji :: Direktorat civilnog vazduhoplovstva Republike Srbije\nRepublike Srbije - 29.11.2020 14:59:35\nDCV i Grad Beograd potpisali Protokol o poslovno-tehničkoj saradnji\nDirektorat civilnog vazduhoplovstva Republike Srbije i Grad Beograd, potpisali su danas Protokol o poslovno-tehničkoj saradnji.\nOvim dokumentom biće omogućeno rešavanje višedecenijskog problema stanovnika naselja Radiofar u Surčinu, koji su izgradili stambene objekte u neposrednom okruženju aerodroma „ Nikola Tesla“, i zahtevali od gradske vlasti da reši status njihovih objekata.\nS obzirom da se radi o zaštićenoj zoni aerodroma, nije postojala mogućnost izdavanja građevinskih i upotrebnih dozvola, kako u redovnoj proceduri tako i u postupku legalizacije.\nNa osnovu protokola, građani surčinskog naselja Radiofar, čiji se objekti nalaze u području izvan granice zabranjene zone za gradnju definisane koordinatama 1- 26 definisane u grafičkom prilogu, za koje su uredno podneli zahteve za legalizaciju gradskom Sekretarijatu za poslove legalizacije objekata, moći će da od Direktorata civilnog vazduhoplovstva dobiju dokument – saglasnost, da objekti ne utiču na održavanje prihvatljivog nivoa bezbednosti vazdušnog saobraćaja.\nDirektorat će osloboditi plaćanja naknade sve podnosioce zahteva za koje Sekretarijat, odnosno Odsek za građevinske i komunalne poslove gradske opštine Surčin, uputi podnesak radi pribavljanja saglasnosti u roku od jedne godine, od dana potpisivanja protokola.\nInače, naselje Radiofar, smešteno je u neposrednoj blizini kontrolnog tornja na aerodromu“ Nikola Tesla“. Nastalo je pre tridesetak godina i od nekadašnjeg vikend naselja, postalo je za veliki broj ljudi stalno mesto stanovanja.


RTS :: Inspekcija resornog ministarstva proverava četiri zdravstvena centra\nDruštvo Inspekcija resornog ministarstva proverava četiri zdravstvena centra\nčetvrtak, 12. sep 2019, 11:55 -> 15:46\nInspekcija resornog ministarstva proverava četiri zdravstvena centra\nVečernje novosti pišu da im je u Ministarstvu zdravlja rečeno da su po njihovom nalogu inspekcija se obavlja u odeljenjima ginekologije i porodilištima u KC Niš i opštim bolnicama u Kruševcu, Aleksincu i Majdanpeku.\nNovosti navode da do sada nisu utvrđene nepravilnosti, ali će svi detalji slučajeva smrti beba i porodilja znati tek po dobijanju izveštaja nakon vanredne provere.\nLekari specijalisti iz većih centara proveravaju sve aspekte rada Opšte bolnice u Kruševcu.\nTome su prethodili inspekcijski nadzor i unutrašnja provera kvaliteta stručnog rada zdravstvenih radnika – lekara, koji su lečili trudnicu Tamaru Milić koja je iz kruševačke Opšte bolnice upućena u KC Niš gde je preminula 1. avgusta.\nDodatni povod predstavlja i poslednji slučaj trudnice iz okoline Kruševca koja je izgubila blizance.\nPomoćnik ministra zdravlja dp Goran Stamenković objasnio je proceduru u ovakvim situacijama.\n"U ovakvim situacijama posle sačinjavanja zapisnika utvrđenog činjeničnog stanja svi zdravstveni inspektori nalažu određene mere. Te mere se odnose na obavezno sprovođenje vanredne unutrašnje provere kvaliteta stručnog rada i to je ono što radi komisija same zdravstvene ustanove po rešenju direktora ustanove", rekao je Stamenković.\nDirektor komisiju formira, objašnjava Stamenković, da bi preispitao u vanrednim situacijama rad određenih zdravstvenih radnika, nadležnih za određene situacije, za lečenje pacijenata koji su imali neke probleme, odnosno pacijentkinja u ovim slučajevima.\n"Ovde se ne zaustavlja proces, ministarstvo zdravlja u roku od sedam dana po dobijanju izveštaja komisije za unutrašnju proveru kvaliteta stručnog rada formira komisiju za vanrednu spoljnu proveru kvaliteta stručnog rada", zaključio je Stamenković.\nPored slučajeva u Kruševcu, 1. avgusta u Nišu su preminule majka i njena beba, 8. avgusta u Aleksincu porodilja, a u istom gradu 17. avgusta beba, dok je 1. septembra u Majdanpeku preminula trudnica.


Vučić: Iz BiH stigli veći zahtjevi za pšenicu i kukuruz, ali neće biti problema – dipitblack\nVučić: Iz BiH stigli veći zahtjevi za pšenicu i kukuruz, ali neće biti problema\nMilton Mccoy March 25, 2022 Posted in General Tagged ali, BiH, biti, kukuruz, neće, problema, pšenicu, stigli, veći, Vučić, zahtjevi\n“ObezbJedićemo dovoljno i za BiH i za Crnu Goru”, rekao je Vučić.\nOn je naveo da Srbija ne treba da brine jer ima ima 800.000 tona pšenice, a kukuruza miliona tona rezervi i izrazio očekivanje da će se naći dovoljno mudrosti da se riješi sukob u Ukrajini.\nVučić je naveo da je Srbija danas donijela odluku o isporuci 27.000 tona pšenice u Albaniju, kao i kukuruza i ulja.\n“Danas je doneta odluka da Albanija dobije pšenicu, brašno i kukuruz, ali oni nemaju tolika skladišta, pa će Srbija sačuvati dIo namenjen za Albaniju. Dobili smo i zahtJev iz SJeverne Makedonije, i u skladu sa ugovorima koje imamo u okviru ‘Otvorenog Balkana’ mi ćemo to ispuniti”, istakao je Vučić, za TV “Pink”.\nKošarac očekuje da će Srbija odobriti izvoz žitarica u RS i FBiH\nMinistar spoljne trgovine i ekonomskih odnosa u Vijeću ministara Staša Košarac rekao je danas u Beogradu da očekuje da će Vlada Srbije uvažiti zahtjev da se Republika Srpska i Federacija BiH izuzmu iz odluke o zabrani izvoza žitarica.\nKošarac je istakao da je ohrabren današnjim razgovorima sa ministrom poljoprivrede Srbije Banislavom Nedimovićem i ministrom trgovine, turizma i telekomunikacija Tatjanom Matić.\nOn je objasnio da su Vladi Srbije dostavljeni zahtjevi za odobravanje uvoza merkantilnog kukuruza i pšenice za privrednike iz Srpske i FBiH na osnovu već potpisanih ugovora.\n“Cijeneći današnje razgovore, kao i političku saglasnost predsjednika Srbije Aleksandra Vučića i njegove dobre odnose sa srpskim članom Predsjedništva BiH Miloradom Dodikom, nadam se da će Vlada Srbije omogućiti nastavak izvoza merkantilne pšenice i kukuruza u Republiku Srpsku i FBiH”, rekao je Košarac nakon posjete štandu Turističke organizacije Republike Srpske na 43. Međunarodnom sajmu turizma u Beogradu.\nPrema njegovoj ocjeni, Srbija će tom odlukom potvrditi da je regionalni lider, da ima sofisticiran pristup i da želi svima da pomogne.\nTo je, kako je podsjetio, potvrđeno tokom pandemije kroz pomoć u vakcinama protiv kovida, kao i u drugim situacijama, poput obezbjeđivanja gasa za građane Sarajeva kada su imali problem sa grijanjem.\n“Vjerujem da će današnja odluka biti pozitivna i u interesu privrede i građana Srpske i FBiH, kao i da će to doprinijeti etabliranju Srbije kao regionalnog lidera i da će to u BiH shvatiti oni koji neće da uvaže najmere Srbije“, poručio je Košarac.\nRADIO BET/IZVOR: NN\nZmajevi večeras u 20:45 sati igraju prijateljsku utakmicu protiv Gruzije →\n← Bavrka: Sa 20 miliona KM za robne rezerve u Budžetu FBiH, nema razloga za strah


U prvom kvartalu 35 poginulih na putevima @ InfoBijeljina \nU prvom kvartalu 35 poginulih na putevima\nNa putevima Republike Srpske u prvom kvartalu ove godine u 29 nesreća poginulo je 35 lica, što je za 13 poginulih više u odnosu na isti period prošle godine, u kojem se dogodila 21 ovakva nesreća, podaci su Savjeta za bezbjednost saobraćaja.\nPredsjednik Savjeta Jasmin Komić rekao je da je u ovom periodu u 83 nesreće teško povrijeđeno 106 lica, dok je u istom prošlogodišnjem periodu u 112 nesreća povrijeđeno 130 učesnika u saobraćaju.\n"Najčešći uzrok nesreća je neprilagođena brzina, zatim radnje u vozilima u saobraćaju, nepropisno odstojanje, vožnja suprotnom stranom kolovoza, te nepoštivanje prvenstva prolaza", rekao je Komić novinarima nakon sjednice Savjeta.\nOn je dodao da je neprilagođena brzina uzrok saobraćajnih nesreća sa smrtnim ishodom u 55,17 odsto slučajeva, pri čemu se najveći broj desio na području Banjaluke, Doboja i Zvornika.\n"Kada je riječ o Izvještaju o realizaciji Strategije za bezbjednost saobraćaja, od 2011. do 2014. godine broj poginulih je manji za 19,7 odsto, broj teško povrijeđenih za 10,9 procenata, dok je broj neispravno deklarisanih vozila sa 2,5 povećan na 11,9 odsto, što znači da su postupci na tehničkim pregledima rigorozniji", rekao je Komić.\nOn je ukazao i na potrebu uspostavljanja dodatnih indikatora za brzinu i alkohol, s obzirom na to da se trenutno koriste samo indikatori za vezivanje pojasa i tehničku ispravnost vozila.


Građani povlašćene firme častili 66 miliona eura – Bankar.me\nGrađani povlašćene firme častili 66 miliona eura\nAugust 31, 2021 CRNA GORA, ENERGETIKA, SVE VIJESTI Leave a comment\nPovlašćeni proizvođači električne energije iz takozvanih obnovljivih izvora malih hidroelektana, vjetro i solarnih elektrana dobili su podsticaje od 66,3 miliona eura, od početka 2014. godine do kraja jula ove godine.\nNajviše novca za ove isplate obezbijeđeno je sa posebne stavke na računu koju plaćaju svi potrošači. Nova Vlada je prekinula praksu izdavanja novih koncesija privilegovanim proizvođačima, a novac se sada isplaćuje prema ugovorima koji su na snazi. Svu struju koju proizvedu povlašćeni investitori otkupljuje Crnogorski operator tržišta električne energije (COTEE) po podsticajnim cijenama. Podsticaj je isplaćen za otkupljenih 1.369 GWh električne energije.\nPrema podacima koje su “Vijesti” dobile od COTTE, najviše subvencija dobila je “Krnovo Green Energy” 35 miliona eura, na otkupljena 682 GWh iz vjetro-parka na Krnovu kod Nikšića. Ova kompanija je u vlasništvu međunarodne korporacije “Akuo Energy Central Europe” iz Pariza sa 51 odsto, dok 49 odsto ima holandska firma “Masdar Energy B.V.”. Podsticaje je počela da dobija 2017. godine, kada su iznosili 2,2 miliona eura da bi naredne godine taj iznos vrijedio po devet miliona eura. Za sedam mjeseci ove godine dobili su još 5,3 miliona eura.\nDruga kompanija po količini dobijenog novca je “Hidroenergija Montenegro” sa 9,5 miliona eura, za proizvedenih 205 GWh iz osam malih hidroelektrana. Osnivači Hidroenergije su, prema podacima iz CRPS, Ranko Ubović, Aleksandar Mijajlović i firma Hemera capital Olega Obradovića. Obradović je ovlašćeni zastupnik Hidroenergije. Oni su u prošloj godini dobili 1,1 milion eura subvencija, a za sedam mjeseci ove godine 1,75 miliona.\n”Možura Wind Park” je treća kompanija po količini dobijenih subvencija od 9,2 miliona eura, za proizvedenih 195 GWh u posljednje tri godine. Oni su počeli s proizvodnjom krajem 2019. godine kada su dobili 35 hiljada eura subvencija, da bi u 2020. primili 6,1 milion eura, a za sedam mjeseci ove godine 3,1 milion eura. Ova kompanija je od osnivanja promijenila više vlasnika, a nalazi se pod istragom tužilaštva na Malti i u Crnoj Gori zbog moguće korupcije, dok se akterima ove afere na Malti sudi i zbog ubistva novinarke Dafne Karuane Galicije iz 2017. godine. Vlasnik 90 odsto udjela sada je kompanija “Malta Montenegro Wind Power” koja se povezuje s kineskim kapitalom, i malteška državna energetska kompanija “Enemalta” sa 10 odsto.\nČetvrti privilegovani proizvođač po primljenim subvencijama je “Kronor”, čiji su osnivači “Kroling” Željka Miškovića, “Mont Hidro” i “Normal company” Žarka Burića. Oni su za dvije male hidroelektrane, koje su od 2016. godine proizvele 103 GWH, dobili podsticaje od 3,9 miliona eura.\n”Hydro Bistrica”, čiji je vlasnik firma “Synergy”, dobila je 1,4 miliona za jednu malu hidroelektranu, koja je od 2018. godine prizvela 32 GWh. Vlasnici ove firme su “Kia Montenegro” (osnivač Željko Đuranović, zastupnik i izvršni direktor Vuk Rajković), kao i Dragana Bošković, Tomaš Hajek, Uroš Karadžić i Radoje Vujadinović. “Synergy” je za još jednu malu hidroelektranu od 2015. godine dobila 957 hiljada eura, koja je proizvela 15,8 GWh.\nPrevious Garancija Opštine Budva za WTE falsifikat\nSljedeći Prosječna zarada u julu 530 eura\nTraže odštetu od devet miliona eura\nBojanić: Predložićemo ukidanje Uredbe o podsticajnim cijenama električne energije


Istoričar Milivoj Bešlin: Crkva Srbije ne priznaje Crnu Goru kao državu... (foto, video) - IBALKAN\nIstoričar Milivoj Bešlin: Crkva Srbije ne priznaje Crnu Goru kao državu… (foto, video)\nCrkva je poslije Drugog svjetskog rata u jednom ateističkom sistemu bila politički potisnuta. Pedesetih godina djelovala je pod patronatom UDBE i nije bilo mnogo prostora za autonomno dejstvovanje, a tek 1966, nakon pada Rankovića i dozirane demokratizacije jugoslovenskog društva, crkva dobija značajno veću samostalnost, kazao je istoričar Milivoj Bešlin u emisiji “U sred srijede” Gradske RTV.\nPODGORICA: Crna Gora, Zanimljivosti, vijesti, četvrtak, 16. 06. 2022… 09: 38… Istoričar Milivoj Bešlin: Crkva Srbije ne priznaje Crnu Goru kao državu… (foto, video)\nKako objašnjava, nakon 1967. dešava se zanimljiv proces u crkvenim redovima i oni postaju neka vrsta političkog faktora, mijenjaju način izbora svog velikodostojnika, patrijarha, kako bi spriječili uticaj države, odnosno partije, na njihovu kadrovsku politiku.\n“Od tada već možete da pratite odnos prema makedonskoj i crnogorskoj naciji, koje oni ne priznaju. Još tada su udarali u temelje ideje o nacionalnoj ravnopravnosti, a poslije Titove smrti, osamdesetih godina, izlaze otvoreno na političku scenu. Uključuju se vrlo aktivno u rušenje vojvođanskog rukovodstva i autonomije 1988, u čemu prednjači tadašnji banatski vladikaAmfilohije Radović, a nakon toga kroz različite javne događaje i tribine aktivno učestvuju u raspirivanju srpskog nacionalizma, što je bio idealno pripremljen teren za devedesete i Miloševića, te postaju perjanica i ekstremni dio ratne politike”, ocjenjuje istoričar.\nCrkva u Srbiji, smatra Bešlin, zasniva svoj uticaj na snažnoj vezi sa državom.\n“Ona je državna crkva, u bliskim odnosima sa vlašću, i državni vrh se uvijek pitao u izboru patrijarha, pa je tako nakon smrti patrijarha Pavla bilo jasno da Amfilohije Radović, koji je bio logičan izbor za nasljednika, nije izabran zato što nije odgovarao režimuBorisa Tadića, već je bio blizak sa njegovim tadašnjim političkim protivnikomKoštunicom.Ta veza sa vlašću je uvijek bilaprisutna, uticaji su bili promjenljivi, ali je jasno da se crkva finansira iz budžeta, da nema nikakvu finansijsku samostalnost i da je ona najvećim dijelom sprovodnik volje države”, objašnjava Bešlin.\nČitaj još: "BEZ PANIKE KADA VAM KRAJEM SEDMICE...": Meteorolog Nedim Sladić najavi promjenu vremena i to... (foto i video)\nU ovom trenutku, ocjenjuje, Crkva Srbije je jedina prekogranična institucija koja legalno djeluje na teritorijama drugih država i nesmetano sprovodi velikosrpski projekat.\n“Ona je uvijek bila ključni ideološko-propagandni aparat srpskog nacionalizma. Pošto je to vladajuća ideologija, crkva je jedina koja je legitimna da širi i uspostavlja forme i obrasce takve ideologije, njena uloga je nezamjenljiva i na tome se zasniva njen uticaj u Srbiji”, ističe Bešlin.\nOdnos crkve i države u Crnoj Gori Bešlin nije mogao da komentariše, jer, kako kaže, crkva uopšte ne priznaje da ta država postoji.\n“O uticaju crkve u Crnoj Gori ne mogu da govorim, jer crkva nju ne priznaje za državu, već je posmatra kao privremeno odmetnutu teritoriju, a Crnogorce kao grešku koja treba da se ispravi. Ono što se naziva “litijaška revolucija” bio je jedan regres u kulturnom i društvenom smislu, od koga će se Crna Gora dugo oporavljati”, zaključio je Bešlin.\nČitaj još: OVIH Pet horoskopskih znakova, teški su kao "crna" zemlja: Provjerite da li ste među njima... (foto)\nBONUS VIDEO: Emisija “U sred srijede” 15.06.2022.


Pacolli poklanja milion eura za obnovu Albanije - Biznis Info\nYou are at:Home»Vijesti u fokusu»Pacolli poklanja milion eura za obnovu Albanije\nLider Alijanse novo Kosovo, vršilac dužnosti ministra inostranih poslova Kosova i poznati biznismen, Behgjet Pacolli saopštio je da njegova porodica poklanja milion eura za obnovu područja pogođenih snažnim zemljotresom u Albaniji, prenosi Anadolu Agency (AA).\nPacolli je na svom Facebook profilu napisao da je bio potresen kada je video ljudske žrtve i materijalnu štetu koju je razorni zemljotres ostavio u Albaniji. Kazao je da to zahteva solidarnost i podršku kako bi se obezbedilo vraćanje normalnog života građanima pogođenim zemljotresom.\n“Odlučili smo zajedno s mojom porodicom (mi sinovi Ise i Ruhana Pacollija) da poklonimo milion eura za obnovu područja koja su pogođena zemljotresom. Ova donacija ide u pravcu obnove i upravljaće se na transparentan i siguran način sa Vladom Albanije”, naveo je Behgjet Pacolli.\nDodao je da će njegova podrška braći u Albaniji biti nastavljena, te da će na organizovan način primiti i stotine porodica ovde u Prištini.


ESI Normolip cps a30 – Herbalis\nKategorije: Holesterol, Zdravlje\nNormolip 5 je nova, poboljšana formula, sa 3x puta većom koncentracijom aktivnog sastojka Monakolina K, koji omogućava smanjenje apsorpcije holesterola unesenog hranom, kao i smanjenje stvaranja holesterola koji proizvodi sam organizam.\nFermentisana crvena riža – 200 mg\nGama-orizanoli – 90 mg\nKoenzim Q10 – 10 mg\nPolikozanoli – 5 mg\nHrom – 200 µg\nKlinička studija je pokazala uticaj proizvoda Normolip 5 na smanjenje nivoa holesterola: 30 osoba je nakon 2 meseca uzimanja 1 tablete dnevno imalo prosječno smanjenje nivoa holesterola od oko 20% za ukupni holesterol, 27% za LDL holesterol i 17% za trigliceride.\nPRIMJENA: 1 kapsula dnevno, uvečer pred spavanje\nUpozorenje: Osobe koje su na terapiji statinima, varfarinom, hemofiličari i osobe koje čekaju na operaciju ne bi trebalo da uzimaju ovaj preparat. Dijabetičari bi trebalo da se konsultuju sa ljekarom prije uzimanja suplemenata sa hromom.\nDodatak prehrani za regulaciju nivoa holesterola.


sreda, 20. feb 2019, 12:05\nIskušenja političkog liderstva\nU antičkim demokratijama bilo je perioda kada su se čelnici polisa birali "kockom". Smatralo se da su svi građani jednako moralni i sposobni da upravljaju državnim poslovima. Lideri su bili samo "prvi među jednakima" i podrazumevalo se da moraju da budu umereni, pravični, hrabri i mudri.\nKasnije, dobar deo istorije čovečanstva protekao je u znaku "izuzetnih", "izabranih" ili "velikih" vođa. Malo je, međutim, onih koji su odgovorili antičkim idealima. Usvojena je dosetka jednog velikog pesnika da "za stado nije dobro da im vođa bude ovca".\nU moderno doba liderstvo je prihvaćeno kao socijalna nužnost a vođstvo kao poželjna veština. Lider je postao onaj koji vešto kontroliše većinsko opredeljenje provučeno kroz demokratske procedure. Ipak u vremenu opštih i ubrzanih promena političko liderstvo je na velikom iskušenju. Za to je sve više dokaza na istoku i zapadu, razvijenim i nerazvijenim, demokratskim i autoritarnim društvima.\nTim povodom o izazovima i problemima savremenog liderstva za Rečeno i prećutano govore politički filozof dr Predrag Pavlićević i socijalni psiholog dr Lazar Marićević.


Kojim načelima se rukovodite prilikom proizvodnje i na koji način brinete o kvalitetu proizvoda?\nDa bi svi naši proizvodi izašli na tržište kvalitetni, bezbedni i zdravstveno ispravni, neophodna je konstantna kontrola kvaliteta. Sa porastom značaja kvaliteta proizvoda, akcenat se sa samog kontrolisanja kvaliteta pomera do upravljanja kvalitetom u mnogo širem smislu - na integrisano kontrolisanje svih faza proizvodnje.\nNa ostvarenju ovih ciljeva angažovan je čitav tim stručnjaka iz svih organizacionih celina fabrike. Važnu ulogu ima izbor najkvalitetnijih sirovina, lanac proverenih dobavljača, ulazna kontrola kvaliteta, praćenje svih faza proizvodnje i potvrđivanje kvaliteta proizvoda. Proizvod se identifikuje u svim fazama kako bi sa naših proizvodnih traka izašli samo visoko kvalitetni i zdravstveno bezbedni proizvodi. Mi smo se opredelili za aktivno održavanje i kontinuirano unapređenje integrisanih sistema upravljanja, odnosno kvalitet kao dugoročno opredeljenje.\nDa li posedujete neke sertifikate o kvalitetu?\nFabrika poseduje sertifikate sledećih standarda: HACCP, ISO 9001:2015, FSSC 22000, dok najveći deo naših proizvoda poseduje HALAL sertifikaciju. Pored ovih standarda, proizvodnja u pogonu se odvija i uz poštovanje GMP (good manufacture practice) i GHP (good hygiene practice).\nKako garantujete bezbednost Nutrino proizvoda?\nKako bismo osigurali da su naši proizvodi usaglašeni sa visoko postavljenim zahtevima i važećim Zakonima, Pravilnicima i Standardima, kontrolisanje i ispitivanje se sprovodi od prijema sirovina i ambalaže, do njihovog izlaska na tržište, a vrši se i njihovo praćenje do, ali i na policama prodajnih objekata.\nVerifikacija kvaliteta nabavljenih repro-materijala se vrši upoređivanjem sa zahtevima i tehničkim uslovima propisanim tokom razvoja proizvoda, kao i zahtevima važeće regulative. Kontrolisanjem i ispitivanjem u toku procesa se potvrđuje da su ispunjeni zahtevi za kvalitet, čime se sprečava da neusaglašeni proizvodi prelaze u narednu fazu procesa proizvodnje. U internoj laboratoriji se svakodnevno vrše mikrobiološka i hemijska ispitivanja sirovina, ambalaže, svih komponenti koje imaju uticaj na kvalitet proizvoda, kao i gotovih proizvoda.\nZavršnim kontrolisanjem i ispitivanjem se proverava i potvrđuje usaglašenost proizvoda sa zahtevima i sprečava da se neusaglašeni proizvodi uskladište u magacin gotovih proizvoda, odnosno da se isporuče kupcu. Samo oni proizvodi koji dobiju status „usaglašen“, isporučuju se kupcima. Sve komponente koje ulaze u sastav naših proizvoda ili su u kontaktu sa istim, ispituju se eksterno i imaju ateste akreditovanih laboratorija. Sirovine i sastojci koji se skladište u objektima naše kompanije i koriste u proizvodnji, čuvaju se u odgovarajućim temperaturnim uslovima na način kojim se sprečava kontaminacija i nastanak neželjenih promena. Zdravstvenu ispravnost i bezbednost proizvoda određenom frekvencijom eksterno ispituje akreditovana laboratorija.


Od Belgije brži odgovori za azil\nIzvor: B92, 16.Maj.2012, 14:00\nBeograd -- Belgijska vlada stavila Srbiju na listu bezbednih zemalja, što znači da će ta zemlja brže obrađivati zahteve za azil koji dolaze iz naše zemlje.\n"Savet ministara Belgije je u petak, 11. maja, odobrio Listu bezbednih zemalja na kojoj se, između ostalih, nalazi i Srbija", piše u saopštenju. Lista predstavlja, kako se dodaje, najnoviju promenu belgijskog Zakona o strancima, koja će omogućiti brži postupak obrade zahteva za azil državljana koji potiču iz zemalja sa >> Pročitaj celu vest na sajtu B92 << te liste.\nTa izmena će ujedno doprineti sprečavanju pokušaja zloupotrebe ove procedure u Belgiji, piše u saopštenju, u kom se dodaje i da je uvođenje liste bezbednih zemalja najnovija mera čiji je cilj smanjenje broja lažnih azilanata, ukazuje se u saopštenju.\nPored Srbije, na listi su i Albanija, BiH, Crna Gora, Kosovo, Makedonija i Indija.\nNakon uvođenja vizne liberalizacije za Srbiju, odlučeno je da se osobama koje se vraćaju u Srbiju ne pruža finansijska niti bilo koja druga pomoć.\nNoviMagazin.rs: Belgija će brže odbijati zahteve za azil\nIzvor: Beta, 16.Maj.2012\nBEOGRAD, 16. maja 2012. (Beta) - Belgijska vlada stavila je Srbiju na Listu bezbednih zemalja koja je uvedena u cilju smanjenja broja lažnih azilanata, saopštila je u sredu belgijska ambasada u Beogradu.


Kako je istakao generalni direktor kompanije Knjaz Miloš, Miloš Stojisavljević, saradnja sa Exitom Guarani je dala dodatni podstrek u pogledu kreativnosti i inovativnosti, a i relevantnost među raznim generacijama: „Za kompaniju Knjaz Miloš i posebno našu Guaranu, festivali Exita predstavljaju omiljeno igralište i uvek posebno, ‘no sleep’ doba godine. Upravo između Exita i Guarane desio se taj prirodan i magičan spoj koji, na naše ogromno zadovoljstvo, iz godine u godinu rezultira sve većim i značajnijim projektima. Zajedno smo rasli i podsticali jedni druge da ostvarimo viziju, budemo bolji, prevaziđemo sebe i ljudima, svako na svoj način, ponudimo više. Inspirisani tom saradnjom, mi smo čak kreirali i novo energetsko piće, No Sleep awakened by Guarana, a EXIT, evo, reprizira potvrdu kao zvanično najbolji evropski festival. Zajednički uspesi motiv su da obnovimo i formalno produžimo naše partnerstvo, ali posebno smo ipak uzbuđeni što će naše prijateljstvo ove godine biti zaokruženo na jednoj sasvim novoj i posebnoj platformi no sleep kulture, o kojoj ćemo vas uskoro detaljno obavestiti.“\n„Saradnja koju imaju Knjaz Miloš i EXIT, zaista predstavlja jedan od najsvetlijih primera na svetskoj festivalskoj sceni, ali i generalno kada govorimo o pojmu strateškog partnerstva. Zajedno radimo kao jedan tim fokusiran na cilj da se kroz saradnju stvaraju konkretni sadržaji, iskustva i neke trajne vrednosti koje na kraju dana uspevaju kao takve da izađu van granica zemlje i regiona, čime aktivno vraćamo i našem društvu kroz pozitivan imidž koji se sa velikim uspehom gradi već niz godina, posebno kada je u pitanju naša No Sleep platforma. Iz nje su nikle čak dve festivalske bine i zone na Exitu, jedna na Sea Dance festivalu, a danas No Sleep ima i svoj festival“, izjavio je Dušan Kovačević, osnivač EXIT festivala.\nKako je najavljeno, nakon što je prošle godine okupio preko 20.000 posetilaca nultog dana na Exitu, uz nastupe techno velikana kao što su Jeff Mills, Ellen Allien, Paula Temple, Rebekah i brojni drugi, ovogodišnji No Sleep Festival održaće se na jesen u Beogradu. Ubrzo posle Exita biće objavljeni datumi, nova fantastična lokacija, ali i prvi izvođači uz niz drugih detalja za festival sa kojim počinje novo poglavlje međunarodno priznate No Sleep muzičke platforme koju je Exit kreirao uz podršku popularnog domaćeg brenda Guarana.


VIŠKOVIĆ SA PREDSTAVNICIMA UNIJE UDRUŽENJA POSLODAVACA: Vlada kreira mjere podrške | Banjaluka.net\nPredsjednik Vlade Republike Srpske Radovan Višković razgovarao je danas u Banjaluci sa predstavnicima Unije udruženja poslodavaca Republike Srpske iz oblasti prevoza putnika i Udruženjem Horeka Republike Srpske o mjerama podrške ovim djelatnostima koje trpe gubitke u poslovanju usljed pandemije virusa korona.\nVišković najavio je da će Vlada Republike Srpske u narednih nekoliko dana kreirati javni poziv sa precizno utvrđenim kriterijumima, da bi se omogućilo privrednim subjektima iz oblasti ugostiteljstva i turizma i prevoza putnika da se prijave za podršku za juli, avgust i septembar ove godine.\nPredsjednik Vlade istakao je da Vlada prati situaciju, te da kontinuirano i u saradnji sa poslovnom zajednicom kreira mjere podrške privredi, čiji je krajnji cilj da se zaštiti ekonomija i sačuvaju radna mjesta u Republici Srpskoj.\nPredstavnici poslodavaca iz oblasti ugostiteljstva i turizma, te oblasti prevoza putnika upoznali su premijera Viškovića sa teškoćama u poslovanju s kojima se suočavaju u vremenu pandemije virusa korona i izrazili zahvalnost Vladi Republike Srpske za sve što je do sada učinila da pomogne privrednim subjektima u Republici Srpskoj da se sačuvaju radna mjesta.\nDanašnjem sastanku, na kojem je bilo riječi i o drugim vidovima pomoći zaposlenima u ovim djelatnostima, prisustvovali su i ministar finansija Zora Vidović, te predstavnici ministarstava: privrede i preduzetništva, saobraćaja i veza i trgovine i turizma.


VOICE: Vojvodina ostaje bez šuma, a poljoprivreda gubi stotine miliona evra :: Vesti\nVesti / VOICE: Vojvodina ostaje bez šuma, a poljoprivreda gubi stotine miliona evra\nDejan Maksimović iz ekološkog društva "Stanište" za VOICE je rekao da bi Vojvodina, da bi bila u skladu sa evropskim standardima, trebalo da ima oko 310.000 hektara pod šumom, umesto dosadašnjih oko 140.000, ili preciznije - nedostaje joj još oko 170.000 hektara.\nOn je naveo da je pošumljenost u opštinama Srbobran i Temerin po zvaničnim podacima ispod jednog promila.\n"Četrnaest odsto je minimum po međunarodnim standardima. Kako od jednog promila doći do 14 odsto, pitanje je na koje mi kao društvo treba da odgovorimo", rekao je Maksimović.\nDragana Arsić iz pokreta Odbranimo šume Fruške gore kazala je da je u poslednjih pet godina pošumljeno samo 260 hektara, a da je najveći problem što se iz Fonda za šume najveći deo sredstava izdvaja za izgradnju šumskih puteva, odnosno troši se upravo u onu svrhu koja je u funkciji smanjenja šuma.\nOna je ocenila da je poražavajuće to što se konkurs Ministarstva poljoprivrede ne odnosi i na pokrajinu, jer bi nisku pošumljenost u Vojvodini trebalo tretirati kao državni problem.\nPrema njenim rečima, pored nedovoljnog pošumljavanja, u Vojvodini je na delu i "degradacija šuma", a najupadljivija je nekontrolisana seča šume na Fruškoj gori.\nDragana Arsić je navela da se svake godine u Nacionalnom parku Fruška gora iseče između 50 i 60 hiljada metara kubnih drvne mase.\n"Apsurdno je da se nacionalni park i zaštićeno područje tretiraju kao privredna šuma koja treba da donese neku ekonomsku vrednost. Zato smo mi tražili i moratorijum na seču šume, ne bi li se dalo vremena oporavku šuma Fruške gore i ne bi li se onda intenzivnim pošumljavanjem taj problem rešavao kontinuirano", objasnila je ona.\nDragana Arsić je postavila pitanje zašto se državno zemljište, umesto što se "poklanja stranim investitorima", ne nameni za pošumljavanje.\n"Zašto, recimo, tih 160 hektara zemljišta datih kineskoj kompaniji Linglong, koja će biti najveći zagađivač u Vojvodini, nije dato Vojvodinašumama ili Gradu Zrenjaninu, da se na toj površini uradi pošumljavanje koje bi bilo ispunjavanje strateških ciljeva", navela je ona.\npoljoprivreda vojvodina šuma\nPet osoba umrlo u Čačku, u Boru preminuo preminuo 24-godišnjak\nU Vojvodini registrovano 1.763 novih slučajeva kovid-19\nRTS: Pirotu preporučeno uvođenje vanredne situacije, u Subotici kritično


USAID-ov Projekat pravosuđa u BiH podržao je 9. godišnje okupljanje svih bh. tužilaca, koje se održalo u Neumu u periodu od 28 – 30. septembra 2016. godine. U okviru ove konferencije tužilaca USAID je organizirao specijalizirane panele na temu procesuiranja finansijskog kriminala i korupcije. Peneli su također obuhvatili pitanja gonjenja i istražnih postupaka te najbolje prakse, kao i upotrebu vještaka i revizorskih izvještaja u uspješnim gonjenjima krivičnih djela. Tužioci iz Ureda hrvatskog državnog tužioca za suzbijanje organizovanog kriminala i korupcije (USKOK) učestvovali su kao kao gosti panelisti što predstavlja nastavak uspješne saradnje između Projekta pravosuđa i USKOK-a.\nU nastavku su zaključci Panela I: Istraga i procesuiranje krivičnih djela s finansijskim elementom i elementima korupcije\nU vezi sa korištenjem posebnih istražnih radnji kao važnog izvora dokaza u predmetima korupcije i privrednog kriminala, tužilaštva bi trebala uložiti napore da što detaljnije obrazlože prijedlog za određivanje posebnih istražnih radnji, kako bi se nadležnom sudu ponudilo dovoljno argumenata za pravilno obrazlaganje naredbe suda.\nTakođe se preporučuje da se prilikom podizanja optužnice kao dokazi, uz ostale dokaze, prilože i prijedlozi za određivanje posebnih istražnih radnji, kao i naredbe suda, kako bi se izbjegli svi prigovori odbrane na nezakonitost tako pribavljenih dokaza.\nImajući u vidu da svako tužilaštvo ima svoje specifičnosti u postupanjima u predmetima korupcije i privrednog kriminala, kao i da je svaki slučaj primjene posebnih istražnih radnji dugačiji, preporučuje se da se ova tema iznese na kolegijima tužilaštava. Cilj je da se usvoje jedinstveni stavovi radi jačanja položaja tužilaštva u odnosu na prigovore odbrane u pogledu zakonitosti dokaza pribavljenih korištenjem PIR. Glavni tužioci bi u tom smislu trebali koristiti svoja ovlaštenja odnosno mogućnost donošenja instruktivnih akata.\nPotrebno je u što većoj mjeri organizovati zajedničke seminare i edukacije sudija i tužilaca, a sve u cilju približavanja njihovih stavova u pogledu tumačenja zakonskih odredbi i razvoja sudske prakse, a naročito u oblastima: korištenja posebnih istražnih radnji, dokazivanja namjere kod krivičnih djela korupcije i privrednog kriminala, kao i angažovanja vještaka finansijske struke.\nNeophodne je da se formira centar za forenziku koji bi se stavio na raspolaganje tužilaštvima, a koji bi zapošljavao kvalifikovani kadar ekonomske i finansijske struke, a sve u cilju efikasnijeg vođenja istraga u predmetima finansijskog, privrednog i organizovanog kriminala.\nNeophodno je da se u svim tužilaštvima uposle stručnjaci ekonomske struke radi efikasnosti istraga u oblasti privrednog, organizovanog kriminala i korupcije.\nPrilikom angažovanja vještaka ekonomske/finansijske struke, posebno u složenim i javno eksponiranim predmetima, poželjno je da tužioci angažuju vještake (ili svjedoke stručna lica), koji ne dolaze iz iste sredine, radi osiguranja potpune nepristrasnosti i smanjenja mogućih pritisaka i uticaja na rad vještaka. Takođe se preporučuje, u ovim slučajevima, angažovanje tima vještaka.\nTužilaštva snažno apeluju na izvršnu vlast da se stave dovoljna sredstva na raspolaganje tužilaštvima za efikasan rad na predmetima, uključujući plaćanje troškova složenih vještačenja finansijske struke i drugih neophodnih radnji u predmetima privrednog i finansijskog kriminala.\nObzirom na složenost predmeta u kojima je potrebno raditi finansijsko vještačenje, potrebno je pokrenuti inicijativu za izmjenu Uredbe o troškovima vještačenja u FBiH kojom se ograničava maksimalni iznos koji tužilaštvo može platiti vještaku pojedincu.\nPodsjećaju se tužioci da u slučaju da u svom radu uoče da vještak daje lažno, nepravilno ili nesavjesno mišljenje i nalaz odnosno grubo krši propise struke, a nisu se stekli uslovi za postupanje u skladu sa krivičnim zakonima, odnosno načelom akuzatornosti, pokrenu mehanizme disciplinske odgovornosti i sankcionisanja takvih lica.\nPotrebno je takođe pokrenuti inicijativu za izmjene i dopune zakona o vještacima u cilju preciznijeg normiranja odredbi o utvrđivanju odgovornosti i sankcionisanju takvih vještaka.\nTužilaštva bi se trebala više osloniti na dodatnu komunikaciju sa državnim uredima za reviziju i sa revizorima. Potrebno je razmotriti mogućnost uvođenja prakse slanja pismenih odgovora ili zahtjeva za pojašnjenja instituciji koja im je dostavila revizorske izvještaj, a kako bi se od glavnog revizora ili revizora koji su pisali izvještaj, dobile dodatne informacije. Takođe, tužioci bi pri analizi revizorskih izvještaja morali imati pomoć stručnih suradnika ekonomske struke.\nTužilaštva trebaju više raditi na informiranju javnosti u vezi s postupanjem po revizorskim izvještajima.\nPravosudni organi trebali bi se zalagati da se u zakonima brišu odredbe koje vezuju postupke tužilaštava za „negativna mišljenja“ u revizorskom izvještaju.\nTužilaštva bi trebala svoju komunikaciju sa državnim uredima za reviziju urediti u formi protokola (ili sporazuma ili memoranduma).\nPored navedenog, podržava se stav zauzet na konferenciji Glavnih tužilaca održanoj u Tesliću 2016. godine u vezi sa postupanjem po revizorskim izvještajima i sa njim vezanim postupanjem tužilaštava.


"Grenel koristi krizu oko koronavirusa da bi završio posao" - B92\n"Grenel koristi krizu oko koronavirusa da bi završio posao"\nSpecijalni izaslanik amerièkog predsednika Donalda Trampa za dijalog Beograda i Prištine Rièard Grenel želi po svaku cenu da "progura" dogovor.\nIzvor: Tanjug petak, 20.03.2020. | 15:25\nFoto: EPA Alexander Becher\nPada li Kurtijeva vlada? Graðani sinoæ lupali u šerpe VIDEO\nTo piše beèki dnevnik "Standard", uz napomenu da mu na tom putu stoji kosovski premijer Aljbin Kurti, te da Grenel namerava, oèigledno, da po svaku cenu sruši vladu u Prištini\nList istièe da je akcija dugo planirana - stari kadar kosovske DSK, koja od februara vlada u koaliciji sa Kurtijevim Samoopredeljenjem, namerava da razbije vladu.\n"Krilu dinosaurusa", kako se naziva krug oko šef DSK Isa Mustafe, konstatuje se u dnevniku, to je oèigledno uspelo.\n"Najpre se ministar unutrašnjih poslova Agim Veliu iz redova DSK izjasnio protiv opšteg stava vlade o uvoðenju vanrednog stanja zbog koronavirusa, nakon èega ga je Kurti otpustio, a sada delovi DSK žele da podnesu zahtev za glasanje nepoverenja. Koalicija DSK i Samoopredeljenja je tim na kraju, pošto æe nepoverenje vladi dobiti veæinu", objašnjava autor teksta u "Standardu".\nList istièe da se ne radi o krizi u vezi s koronavirusom ili vanredim stanjem, veæ o tome da je "krilo dinosaurusa" DSK pod uticajem Grenela.\nDnevnik podseæa da je Grenel bio ambasador SAD u Nemaèkoj, a da u Berlinu nije bio omiljen, zbog èega je preduzet pokušaj da se slovaèki diplomata Miroslav Lajèak postavi za izaslanika EU za dijalog kako bi spreèio Grenelov sporazum.\n"Grenel koristi krizu oko koronavirusa da bi završio posao. Prošle nedelje se bivši ministar spoljnih poslova privremenih vlasti u Prištini Skender Hiseni iz redova DSK sa njim sastao u SAD. Od tada sve je krenulo velikom brzinom. Grenel želi po svaku cenu da sruši Kurtijevu vladu, kako bi onda mogao brzo da primeni sporazum koji su pre više godina, iza kulisa, dogovorili predsednik Srbije Aleksandar Vuèiæ i predsednik privremenih vlasti u Prištini Hašim Taèi", tvrdi "Standard".\nU protekle dve godine su brojni lobisti, pa i iz Austrije, uèestvovali u promovisanju "netransparentnog" plana, piše list.\n"Grenelu je, uglavnom stalo do predsednika Trampa, koji još pre izbora na jesen želi da prikaže spoljnopolitièki uspeh, zbog èega njegov izaslanik treba da ostvari 'istorijski' sporazum Beograda i Prištine. To, na brzinu, i pre svega netransparetno nije moguæe sa Kurtijem. Takoðe Kurti neæe nikada dozvoliti da, kao što to žele lobisti oko Trampa, razmenu teritorija po etnièkim kriterijumima kao deo sporazuma", ukazuje dnevnik.\nPodseæa se da je 4. marta održan sastanak Grenela, Taèija i Vuèiæa u Beloj kuæi, kojem je èak prisustvovao i Trampov zet Džared Kušner, predsednikov savetnik za nacionalnu bezbednost Robert O'Brajan.\nSporazum, koji verovatno predviða da deo teritorije Kosova pripadne Srbiji, ne odgovara interesima Kosova i njenom stanovništvu, bez obzira na nacionalnu pripadnost, tvrdi novinarka "Standarda" Adelejd Velfel dodajuæi da je, meðutim, Taèija moguæe uceniti s obzirom na to da je bio komandant OVK, te nije iskljuèeno da dospe i pred specijalni sud za ratne zloèine.\nS tim u vezi, prenosi "Standard", novinarka sa Kosova Džeta Džara je u otvorenom pismu pitala Taèija da li je taèno da ga je saslušao specijalni sud jednom u Prištini i jednom u Beèu, kao i da li je taèno da æe prihvatiti svaki kompromis sa Beogradom samo da se spase optužbi.\nNa to pismo, konstatuje beèki list, ona nije dobila odgovor.\nDnevnik navodi da je Grenel preduzeo dalje korake, iako je preko Tvitera tvrdio da niko neæe brzo delovati i da nema nikakvog "velikog dogovora".\nOn je uèinio i radi sve na tome da se ukinu takse na srpsku robu, koje je prethodna vlada u Prištini uvela da bi spreèila razmenu teritorija, tvrdi "Standard".\n"Kurti, koji je oèigledno prvi premijer u Prištini, koga SAD ne mogu da ucene, želi takse da ukida samo sukcesivno, ako Srbija promeni svoju politiku. Ta politika je sada na putu Grenelu, Taèiju i Vuèiæu i zbog toga Grenel i Taèi koriste aktuelnu krizu oko korona virusa. Ako se uvede vanredno stanje na Kosovu, predsednik dobija veæa ovlašæenja i premijer bi bio zaustavljen", objašnjava se u tekstu.\nPojedini posmatraèi, ukazuje "Standard", govore veæ duže o uceni.\n"U ovom trenutku ima najmanje dve razlièite DSK izmeðu kojih se vodi borba za vlast. Treba raèunati u svakom sluèaju da vlada nakon glasanja o nepoverenju neæe dugo opstati i da æe Taèi potom mandat za formiranje vlade dati DS, koja æe uæi u koaliciju sa njegovom DPK, onako kako to želi Grenel da bi progurao sporazum", tvrdi politikolog Arben Hajrulahu.\nList podseæa da je nemaèka kancelarka Angela Merkel, koja je proteklih godina bila protiv sporazujma koji sadrži razmenu teritorija, u sredu održala video-sastanak sa Vuèiæem, u kojem je pozdravila spremnost predsednika Srbije da uðe u trgovinski dijalog Beograda I Prištine pod posredovanjem EU, pokušavajuæi oèigledno da EU zauzme ponovo vodeæu ulogu u dijalogu, ali I da spreèi "Grenelov opasni sporazum".\nPromene granica ili pokušaj promena na osnovu etnièkih kriterijuma su na Balkanu uvek izazvali ratove, velike patnje i proterivanja, konstatuje "Standard" dodajuæi da nacionalisti na Balkanu, koji su zbog ratno-zloèinaèke prošlosti ucenjivi, i dalje žele takve promene meða.\n"I srpski i albanski, kao uostalom i svi etnonacionalisti, imaju isti problem sa državom Kosovo", konstatovao je Hajrulahu.


O nama - Ring Ring\nGalerija RR 2022\nRing Ring 2021\nUdruženje „Ring Ring”, osnovano 2000. godine u Beogradu, bavi se muzikom i kulturom, razvijajući mrežu raznolikih aktivnosti. Otvoreno je ka novim, savremenim umetničkim titrajima, ali i očuvanju muzičke baštine. Udruženje zauzima važno mesto na kulturnoj sceni Srbije i Beograda, istvoremeno negujući i produbljujući međunarodnu saradnju.\nU najvažnije aktivnosti udruženja spadaju Festival nove muzike „Ring Ring” i World Music Festival „Todo Mundo”.\nPored festivala „Ring Ring“ i „Todo Mundo”, udruženje je organizovalo i organizuje sledeće festivale: „Umbria Jazz Balkanic Windows”, „EuroMed”, „Adriatico Mediterraneo”, kao i projekte „Swiss Balkanic Creative Music Workshop” i „Berkley School of Jazz in Belgrade”.\nUdruženje „Ring Ring“ je učestvovalo u međunarodnom projektu „Phonart”, koji se bavio proučavanjem muzike i tradicije manjina (kao partneri, mi smo se bavili tradicijom Cincara na Balkanu). Učestvovali smo i u evropskom projektu „Euterpe”, podržanom u okviru Kreativne Evrope, gde smo se, pored ostalog, bavili tradicionoalnim instrumentima, njihovom izradom, kao i tradicionalnom muzikom i njenom prezentacijom.\nKo je bio ko u inovativnoj muzici: Završen je 26. Ring Ring


ČELNICI FK SARAJEVO ODLUČILI: OVO JE ROK ZA IMENOVANJE MUSEMIĆEVOG NASLJEDNIKA | Hayat.ba\nČELNICI FK SARAJEVO ODLUČILI: OVO JE ROK ZA IMENOVANJE MUSEMIĆEVOG NASLJEDNIKA\nSastanak rukovodstva FK Sarajevo održan je danas, a na njemu je razgovarano i analizirano stanje i rad administracije kluba te definisane slabe tačke na kojima se treba raditi u narednom periodu.\nRukovodstvo je analiziralo i stanje nakon smjene bivšeg šefa stručnog štaba, koja je klubu donijela ogroman javni pritisak. Naglašeno je da se vrednuje mišljenje navijača i simpatizera kluba uz zaključak da u ovom trenutku bilo kakve drastične promjene u menadžmentu kluba ne bi donijele dobre rezultate jer klub se nalazi pred zadacima kao što su proces licenciranja, prelazni rok, izbor novog šefa stručnog štaba i pripreme za nastavak sezone 2019/20.\nNaglašeno da je rok za imenovanje novog šefa stručnog štaba 31. decembar, potvrđeno je iz kluba s Koševa.\nU narednom periodu rukovodstvo će nastaviti sa aktivnostima na polju unapređenja poslovanja kluba, a nakon završetka sezone, ponovo će se analizirati rad kluba kako bi se ustanovio konkretan pomak u proteklom periodu.\nU toku narednog mjeseca bit će održana i Skupština FK Sarajevo o kojoj će javnost biti dogledno informisana.


Kostić: Dveri neće biti deo Udružene opozicije Srbije | Insajder\nPokret Dveri ne može biti deo novog političkog saveza opozicije - Udružene opozicije Srbije - ako u njegovom programu na prvom mestu nije očuvanje Kosova i Metohije u sastavu Srbije, rekao je potpredsednik Dveri Ivan Kostić komentarišući vest o stvaranju Udružene opozicije Srbije.\nIvan Kostić u štrajku glađu ispred Skupštine Srbije Foto: Srđan Ilić\nKostić je, navedeno je u stranačkom saopštenju, od septembra najavio samostalnu politiku Dveri.\n“Mi smo ušli u Savez za Srbiju zato što je on počivao na 30 programskih tačaka, među kojima su mnoge uvrštene iz našeg programa. Za nas su posebno bile važne dve tačke posvećene Кosovu i Metohiji u kojima se jasno naglašavalo poštovanje Ustava Srbije i Rezolucije 12 44 SB UN, kao i nepristajanje na bilo kakvo priznanje lažne države Кosovo i referendum na tu temu. Pošto formiranjem Udružene opozicije Srbije prestaje da postoji Savez za Srbiju i više ne važi pomenutih 30 tačaka, Predsedništvo Dveri je donelo odluku da ne budemo deo tog novog opozicionog saveza i da svoju dalju političku aktivnost nastavimo nezavisno”, navodi Kostić.\nOn je dodao da Dveri “ostaju spremne za tehničku saradnju sa svima u opoziciji oko zajedničke borbe za slobodu medija i demokratske izbore”, ali da svoj put dalje nastavljaju samostalno.\n“Za smenu aktuelne vlasti potrebna je saradnja unutar opozicije, ali to ne znači da treba da se utopimo u neku novu opozicionu platformu koja nema jasno definisane stavove po ključnim nacionalnim i državnim pitanjima. Za nas je u ovom trenutku prioritet odbrana Кosova i Metohije u sastavu Srbije i saradnja sa svima koji dele taj naš stav, kao i odbrana svetinja, srpskog naroda i SPC u Crnoj Gori. Pored ove dve teme tu je svakako i tema odnosa između matice i dijaspore, porodična politika, borba protiv kriminala i korupcije, podrška domaćoj privredi i poljoprivredi, kao i potpuno novi pristup stubovima našeg društva: kulturi, obrazovanju i nauci, zdravstvu i zaštiti životne sredine”, prenose Dveri Kostićevu izjavu.\nOn je najavio da će Dveri početkom septembra predstaviti novi program i nove ljude.\nČlanice Saveza za Srbiju i opozicione stranke i pokreti koji su bojkotovali izbore 21. juna, dogovorili su nastavak zajedničkog opozicionog delovanja kroz formiranje Udružene opozicije Srbije.


Slučaj Išgl: Turisti tuže AUSTRIJU zbog zataškavanja virusa – Naši u svetu\nViše od 6.000 ljudi iz 45 zemalja tvrdi da su se zarazili na skijalištima, većina u Išglu!\nObjavljeno 04/05/21 u 16:30\n„Srušio se moj ceo svet. Ne mogu sebi da oprostim, jer sam ga ja poslala u smrt“, kaže Šof koja je uverila supruga da ode u Išgl, ne znajući da će to mesto postati jedno od evropskih žarišta koronavirusa, prenosi “Indeks.hr”.\nUdovica sada tuži Austriju tražeći 100.000 evra odštete zbog suprugove smrti. I drugi traže stotine hiljada evra zbog toga što su se u austrijskim skijalištima zarazili koronavirusom. Sud bi tužbe trebalo da počne da razmatra u septembru jer su početna ročišta u aprilu odložena zbog karantina, objavio je VSV.\nPriprema se još tužbi, među kojima iz Belgije, Holandije, Britanije i Švajcarske, rekao je direktor VSV-a Peter Kolba.\nDETALJI UBISTVA AMERIČKOG DRŽAVLJANINA: Došao u Beograd 2020. zbog ljubavi! Pretukli ga do smrti zbog 2.500 dinara!


Institut za onkologiju i radiologiju SrbijeSlužba za naučnoistraživačku i obrazovnu delatnost - Institut za onkologiju i radiologiju Srbije\nInstitut za onkologiju i radiologiju Srbije > Služba za naučnoistraživačku i obrazovnu delatnost\nSlužba za naučnoistraživačku i obrazovnu delatnost – istorijat\nSlužba za naučnoistrašivačku i obrazovnu delatnost je organizaciona jedinica koja sprovodi i koordiniše istraživanja na Institutu.\nU okviru Službe postoje dve celine – Odsek za translaciona istraživanja i Odeljenje za eksperimentalnu onkologiju.\nKroz Odsek za translaciona istraživanja koordinišu se klinička istraživanja od interesa za Institut. Ova istraživanja se uglavnom sprovode kroz kliničke studije finansirane od strane farmaceutskih kompanija ili medjunarodnih asocijacija koje se bave istraživanjem raka. Ispituju se novi lekovi ili novi režimi davanja antikancerskih lekova, kao i primena novouspostavljenih bioloških terapija. Kroz ovaj Odsek treba da budu prepoznata ona eksperimentalna istraživanja koja neposredno ili vrlo brzo mogu biti prevedena u kliničku praksu i doneti benefit Institutu. Odsek podstiče translaciona istraživanja sa ciljem da se odnos osnovnih i translacionih istraživanja u budućnosti pomeri u korist translacionih istraživanja.\nOdeljenje za eksperimentalnu onkologiju\nU Odeljenju se sprovode istraživanja iz oblasti onkologije koja uključuju tumorsku biologiju, imunologiju, molekularnu genetiku, farmakologiju i modifikatore biološkog odgovora.\nOsim istraživanja, u Odeljenju se razvijaju i novi metodološki postupci usmereni ka laboratorijskoj dijagnostici malignih oboljenja, sa posebnim akcentom na uvodjenju prediktivnih faktora za nove biološke terapije u onkologiji, čime Odeljenje daje svoj doprinos razvoju zdravstvene delatnosti na Institutu. Neki od tih metodoloških postupaka su već uvršteni u zdrastvene usluge za potrebe IORS-a kao što su npr imunofenotipizacija, kvantitativno odredjivanje K ras mutacija itd. U okviru odeljenja se trenutno sprovode 3 istraživačka eksperimentalna projekta za period od 2010 do 2014, finansirana od Ministarstva prosvete, nauke i tehnološkog razvoja Republike Srbije, kao i različiti vidovi saradnje sa institucijama u zemlji i inostranstvu.\nU odnosu na obrazovnu delatnost, u Odeljenju se izvode eksperimentalni delovi magisterijuma/doktorata saradnika Instituta i stipendista Ministarstva prosvete, nauke i tehnološkog razvoja Republike Srbije. Saradnici Odeljenja sa naučnim i nastavnim zvanjima učestvuju u poslediplomskoj nastavi više fakulteta (Medicinski, Biološki, Farmaceutski, Hemijski itd), kao mentori ili kao predavači.\nOdeljenje za eksperimentalnu onkolgiju ima 5 Odseka-Laboratorija:\nLaboratoriju za receptore i biologiju malignih tumora\nLaboratorija se bavi detekcijom i procenom potencijalne upotrebljivosti biomarkera karcinoma dojke kao što su u okviru rasta tumora: receptori za estrogen (ER) i receptori za progesteron i njihove izoforme receptora, indeks proliferativnosti (Ki67), apopototski indeks, bcl-2, p53, HER-2. U okviru invazivnosti/metastatskog potencijala radi se na katepsinu D, uroplazminogenu, transformišućem faktoru beta1 itd.\nLaboratoriju za imunologiju\nLaboratorija se bavi izučavanjem tumorske imunologije. Izučava se prirodna imunost (NK ćelije) kod bolesnika sa melanomom, kao i uticajem imunomodulatornih molekula citokina na produkciju enzima metaloproteaza koji učestvuju u regulaciji metastatskog potencijala ćelija.\nLaboratoriju za modifikatore biološkog odgovora\nLaboratorija se bavi izučavanjem efekata bioloških agenasa na malignu ćeliju in vitro, kao i ispitivanjem citotoksičnog i imunski posredovanog antitumorskog dejstva pojedinih sastojaka hrane kao što su sastojci jagodičastog voća, ekstrakti bilja in vitro. Uticaj moguće perzistentne stimulacije imunskog sistema specifičnim sastojcima ishrane, ispituju se posebno u bolesnika sa limfoproliferativnim oboljenjima, ali i u pacijenata sa poremećajima ili malignim oboljenjima gastrointestinalnog trakta, sa ciljem bolje selekcije bolesnika za uspešniji vid antikancerske terapije\nLaboratoriju za molekularnu genetiku\nIstraživanje u ovoj laboratoriji uključuje identifikaciju različitih somatskih genskih alteracija (TP53 mutacije i genski polimorfizmi, C-MYC amplifikacija, K-RAS mutacije i sl) i procenu njihove upotrebljivosti kao eventualnih parametara prognoze i predvidjanja odgovora na anti-kancerske terapije u različitim anatomskim lokalizacijama tumora. U ovoj laboratoriji se za potrebe zdravstva vrši kvantitativna detekcija bcr-abl translokacije za praćenje minimalne rezidualne bolesti kod pacijenata sa hroničnom mijeloidnom leukemijom na terapiji GLIVEC-om, kao i molekularne karakterizacije k ras mutacija za terapiju CETUXIMAB-om kod obolelih od kolorektalnog kancera i EGFR mutacija za terapiju IRESSA-om kod obolelih od karcinoma pluća itd. Detektuju se BRCA1/2 mutacije za identifikaciju nasledne predispozicije za karcinom dojke i/ili jajnika.\nLaboratoriju za farmakologiju\nLaboratorija za eksperimentalnu farmakologiju ispituje antitumorsku aktivnost eksperimentalnih lekova u uslovima in vitro. Antitumorska aktivnost eksperimentalnog leka definiše se kao kvantitativna determinanta njegovog citotoksičnog ili antiproliferativnog potencijala (IC50 i/ili GI50) korišćenjem za tu stvrhu standardnih eseja (MTT, SRB, neutral red). Za jedinjenja koja pokazuju citotoksični efekat, istraživanja se nastavljaju sa ciljem ispitivanja njegovog mehanizma delovanja, uticaja na ćelijski ciklus, signalne puteve i, na kraju, in vivo antitumorsko delovanje.